دەربارەی جەنگ، کە هیچ ڕوخسارێکی ژنانەی نییە – سه‌رده‌م\nبە سیمۆن ئێڤرا ی نێو شانۆنامەی ماراساد پێشکەش بێت.\nسڤێتلانە لە کاتی وەرگرتنی خەڵاتی نۆبڵەکەیدا..دەربارەی کتێبەکەی .. war’s Unwomanly face 1992 جەنگ هیچ ڕوخسارێکی ژنانەی نییە. دەڵێ:\n“من بەدوای پاڵەوانەکاندا نەگەڕاوم. من مێژووم لە ڕوانگەی چیرۆکی ئەو شاهیدو بەشداربوانەوە نووسیوەتەوە کە نەبینراون. هیچ کەسێک هەرگیز نەچووە پرسیاریان لێبکات.”\nلە دێر زەمانەوە هەزاران جەنگی کورت و درێژ ڕویانداوە، وردەکاریی هەندێکیانمان زانیوەو وردەکاریی ئەوانیدیش لە نێو تەرمی قوربانییەکاندا بۆ ئەبەد وون بوونو دیار نەماون.\nلە ڕاستیدا ئەو جەنگانەی دووچاری مرۆڤ بوون لە نیوەی یەکەمی سەدەی بیستەمدا لە توندترین جەنگە مێژوویەکان و خوێناویترین و ترسناکترینەکان بوون. سوتاندنی دەیان و سەدان ماڵ و کوخ و گوندو شار، کوشتنی هەزاران منداڵ و ژن و پیاو و ئاژەڵ بە توندو تیژانەترین شێواز، بەرهەمی ئەو جەنگانەبوون.\nجەنگی جیهانی دووهەم کە بەیانی یەکی ئەیلولی ١٩٣٩ بە پەلاماردانی پۆڵۆنیا دەستی پێکرد لەلایەن سوپای ئەڵمانیاوە بە بڕیاری هیتلەر، بەجەنگی ئەڵمانیا دادەنرێت لەگەڵ جیهاندا. ئەمشەڕە درێژە دەکێشێت تا ساڵی ١٩٤١و تا دەگاتە سنوورەکانی ڕوسییا.\nهیتلەر دەربارەی ئەم جەنگە بە جەنەڕاڵ فارلی مۆنت ئەو پسپۆڕە سەربازییەی کە ئەرکی داڕشتنی پلانی هێرش بۆ سەر ڕوسیای پێسپێردرابوو وتبو: ئەم جەنگەی دەست پێدەکات بێ بەزەیی دەبێت.\nهەر واشبوو، بێ ئەنداز بێبەزەییانە بوو..\nئێستا کە ئەم دێڕانە دەنووسم، تازە لە خوێندنەوەی کتێبی جەنگ هیچ ڕوخسارێکی ژنانەی نییە ی سڤێتلانە تەواو بووم.\nسڤێتلانە خانمێکی بێلاڕوسیە. ساڵی ١٩٤٨ لە شاری ستانسلاڤ لەدایکبووە و بەشی ڕاگەیاندنی لە زانکۆی مینسک تەواوکردووە. ڕۆژنامەوان و نووسەرە. کتێبی “جەنگ هیچ ڕوخسارێکی ژنانەی نییە”، بەناوبانگترین کتێبی ئەوە. سڤێتلانە سەرەتا ئەم کتێبەی بەش بەش لە گۆڤاری oktybrی ڕوسی مانگانە بڵاودەکردەوە و پاش چآپبونی نزیکەی دووملیۆن کۆپی لێفرۆشرا.\nسڤێتلانە نەوەی دوای جەنگە، ئەو جەنگەی هیتلەر و ستالین دروستیان کردو بەتایبەت مرۆڤە ئەڵمانی و ڕوسییەکان تیایدا بوون بە قوربانی.\nئەم چیرۆکانەی لەم کتێبەدا دەیخوێنیتەوە، هی ئەو مرۆڤانەیە ئەمڕۆیان بە خوێن و دەمارەکانی خۆیان ژیاندوەو گەیاندویانە بە ئێستا و ئێستاش.. یان لە شوقەیەکی هەرزان نشینی مۆسکۆ، یان لە خانوویەکی بچوکی دێیەکی وەک میخالچکۆڤای ڕووسیا لەگەڵ مەدالیاو هەندێک خەوی ناخۆش ناخۆش و چاوەڕوانیەکانیاندا تەنیاو لاکەوتە دەژین.\nخوێندنەوەی ئەم گێڕانەوە بێ دەستکاری و واقعیانە. پڕیان کردووم لە تاریکاییەکی ساردی وەک تونێل درێژ،لە غەمگینییەکی چڕ. ڕۆحم لە ناو خوێن و فرمێسک و سەرمادا نوقم بووە، هەست بە ئازاری بڕینەوە و پەڕینی هەردوو دەست و قاچی ژنەکان دەکەم، هی کوڕە گەنج و پڕ هیواکان. مردنی ئاژەڵەکان لەبرسا..\nهەست بە خوێن لێهاتنی زۆر و ئامادەیی تارمایی و بەخشپە هاتنی مەرگ دەکەم بۆ ناوم، خشپە خشپێک گرمەیەکی گەورە تیایدا خۆی حەشارداوە..گرمەی پێکدا کێشانی مردن و ژیان…\nجەنگ هیچ ڕوخسارێکی ژنانەی نییە چیرۆک گەلێکن، ژنانی بەشداربووی جەنگی جیهانی دووەم دەیگێڕنەوە و تیایدا باس لە ژیانی خۆیان دەکەن لە جەنگدا. ئەمکتێبە،جیاواز لە کتێبە قەبەو کەڵەگەتەکان کە لەسەر مێژووی سەرکردەو ڕوداوەکانی ناو جەنگەکان نووسراون. کە دەربارەی ئازایەتی نووسراون، کتێبێکە لەسەر هەستی ئەنجامدەرانی ئەوکارانە نووسراوە، کتێبێکە لەسەر ترس و شکستی ڕۆحی مرۆڤ لەجەنگدا..\nئەم جەنگە،لەناو ژورەکەمدا، لە چا خواردنەوەی ساتەکانی خۆ دزینەوەم لە خوێندنەوەی چیرۆکی ژنێکی تردا لەگەڵمدا ئامادەبوو. بەڵام لە هەمان کاتیشدا, هەمان ئەو تیشکە لەئومێد کە لەژنە غەمگینەکانی نێو ئەو ڕۆژگارە تاریکانەدا هەبوو دزەی کردبووە نێوم!\nئەو ئومێدە جارێک منی نەجات دەدا، جارێکی تر هانی دەدام،سەرەڕای ئەو غەمگینییەی لە ئاکامی خوێندنەوەی ئەو چیرۆکانەدا رژابووە نێو دەروونم بەردەوام بم لە خوێندنەوەیان و لە ڕێگایانەوە لە وردەکاری ڕۆژگارێکی ئێجگار پرخەسارەت و شکست بۆ مرۆڤایەتی تێبگەم.\nئەم کتێبە نووسەرو وەرگێڕ هیواقادر لە سویدییەوە کردوێتی بە کوردییەکی ڕەوان و هێمن و بێ گرێ. کوردییەک لەڕێگایەوە چێـژی وشەو چیرۆکەکان دەکەیت، لەجێیەکدا غەمگینی و لەجێیەکی تردا توندی و نیانیی ساتە هەستیارەکانی جەنگ بەرتدەکەوێت. لە خوێندنەوەیەوە هەست بە وردی و کات بەخشین و هیلاکی وەرگێڕی پشت ئەم کتێبەدەکەیت کە لە پێش دەمتدایە. دەزانیت مرۆڤەکان ڕەنگە لە ڕەنگ و جوگرافیاو ئاین و ئایدۆلۆژیادا لەیەکدی جیاوازبن، بەڵام لە مردن و ئازارکێشاندا نا.\n*دەربارەی ئەدەبیات ئازار نەفیسی لە وتارێکیدا دەڵێ: ((ئەدەب هەمیشە دەربارەی ئەوانی ترە. ئێمە دەبات بۆ شوێنگەلێک کە نەمان بینیوە، وە چاومان بەکەسانێک دەکەوێت و هاوسۆزیان لەگەڵ دەردەبڕین کە هەرگیز نەمان ناسیون.))\nئەم کتێبە کە گێڕانەوەی بریندارانەی ڕۆژە تاریکەکانی جەنگە.. هاوخەمییەک دروستدەکات بۆم وەک خوێنەر لەگەڵ گێڕەرەوەی ڕوداوەکانی نێوی. هەمان ئەو کارەدەکات کە نەفیسی پێی وایە ئەرکی ئەدەبیاتەو دەتبات بۆ دوورگە دوورەکانی ڕۆژانێکی قورس و پڕ مردنی تراژیدی.\nکۆکردنەوەو نووسینی ئەم کتێبە،نزیکەی ٢٦ ساڵی خایاندووە، چیرۆکی نزیکەی ملیۆنێک خانمی سۆڤێتیە کە لە جەنگی جیهانی دووەمدا بەشدارییان کردووە.\nسڤێتلانا تیایدا پرسێکی جەوهەری دەوروژێنێت سەبارەت بە ڕۆڵی ژن لە جەنگدا.\nپرسیار دەربارەی ئەوەدەکات بۆچی ئەوژنانەی بەتوندی بەرگریان لە خاکەکەیان کردو لە جیهانێکی پیاوسالاردا شوێن پێی خۆیان چەسپاند، بەرگریان لە مێژووی خۆیان نەکرد؟ کوا قسەکانیان؟ کوا دەنگەکانیان؟ کوا بۆچونەکانیان؟\nلێرەدا بەهۆی بێدەنگی ئەوانەوە جیهانێک بەتەواوی ونە و جەنگی ئەوان بە نەزانراوی ماوەتەوە.. سڤێتلانە لە کتێبەکەیدا ئەم جەنگە لەدەست بیرچوونەوەو فەوتان ڕزگار دەکات کە جەنگی ژنە.\nگەر دوای خوێندنەوەی ئەم کتێبەو لەبەر ئەو تێڕوانینە جەوهەرییەیی نووسەردا،جاوێک بەو ڕۆژگارانەدا بگێڕینەوە لەسەر هەسارەکەمان گوزەراوە تێدەگەین کە چیرۆکی تێکشکانی ڕۆحی ئەو لەشکرە ژنەی نێو ئەم کتێبە، تەنیا هەندێک نمونەی کەمە لە مێژوی قوربانیدان و ئازایەتی ژنان لە جەنگەکاندا کە لە ٤٠٠ کانی پێش مەسیجەوە دەست پێدەکات تا ئێستا، هەر ئەمەش وام لێدەکات ڕەخنە لەو ڕوانین و ڕێکەوتنە نێرسالارییەی دونیا بگرم کە هەمیشە پی\nاوەکان دەکاتە پاڵەوان و ڕۆڵی ژنەکان، ئەو هەماهەنگییە قوڵ و قوربانی دەرانەیان نادیدە دەگرێت.\nلەشوێنێکی تردا ئەوەی بۆم جێگەی وردبوونەوە بوو ئەو خاڵە جیاوازەبوو کە لەنێوان ئەم گێڕانەوانەو ئەو کتێبگەلەی تردایە کە لەسەر جەنگ نووسراون.. گەر بەشێک لە کتێبەکان کە لەسەر جەنگ نووسراون تەنیا بایەخیان بەژیانی ناوجەنگی مرۆڤەکان دابێت، ئەوا ئەم گێڕانەوانە جیاواز لەوانی تر، بایەخیان بە ژیانی دوای جەنگیش داوە، بایەخیان بەو شۆکو چرکەساتە هەم خۆشو هەم بێ ئەنداز غەمگینەی کۆتایی هاتنی جەنگ داوە!\nئەوژنانە کە جەنگ ڕۆحی بەناو هیلاکییەکی چروسامناکدا بردوون و ڕاهاتوون بە ژیانی پڕترس و بیمی نێوسەنگەرو دەوەنەکان، دەگرین کە تێدەگەن دەبێت پۆستاڵەکانیان دابنێن و بۆبۆنەو ئاهەنگەکان ئیتر پێڵاوی بنبەرزو عەزی کورت لەبەربکەن، دەگرین کەنازانن چی لەو دونیا ئازادو بێ مەترسییەی دوای جەنگ بکەن و هەستدەکەن بێکاردەبن لە دوونیایەکی دوور لە زرمەی بۆمب و گولەو هەڕەشەدا!\nهەندێک لەوژنانە، هەرگیزنەیان توانی بچنەوە ناو ژیانی کۆمەڵو لەگەڵ مەدالیاو هەندێک وێنەی خێزانە لەدەستچووەکانیاندا، لە شوقەکانیاندا خۆیان شاردەوەو خەریکی سپاردنی ئەمڕۆیان بوون بە سبەینێ! هەندێکی تریشیان بۆ لەبیر خۆبردنەوەی ئەو هەموو تارماییە لە مردن و کوشتن تا ئەبەد ڕایانکرد لە هەر چیرۆکێک کە خاوەنی بوون!\n*ڕەزا بەراهەنی گوتەنی\nوەک فیشەکێ کە لە کاتی پێکاندا تەنها بەقەد\nسەرئەنگوستێ شوێنی دیارە\nبەڵام لەولاوە، خەندەکێکی لەتوپەت لە گۆشت و دەمار\nئەمەیە ئەو مامەڵەیەی سەردەمی ئێمە لەگەڵ ئێمەدا کردی!\nئەمە هەمان ئەو مامەڵەیە بوو کە سەردەم لەگەڵ ئەو مرۆڤانەداکردی!\nئەم کتێبە، وەک گێڕانەوە چەند تاریک و حەزینە، وەک دانپێدانان و چیرۆکگەلێکی دیکۆمێنتاری کە لە ڕێگایەوە دەتوانین لەزۆر ساتی قورس و پڕخەسارەتی مێژووی تێبگەین، کتێبێکی گرنگی پڕ لە دەنگە.. پڕ لەدەنگی نەوەیەک کە هەڵوەستەمان پێدەکات بەرامبەر ئەو ڕوانینە گشتگیرو جێندەریانە، کە هەمیشە پیاوەکانی کردووە بەخاوەنی مێژووی جەنگەکان. کە لەڕاستیدا دەکرێت ڕۆڵی پیاوەکان زیاتر لە دروستکردنی جەنگەکاندا بووبێت.. پاشان قوربانیدانیان.\nئەم کتێبە بەیەکێک لە باشترین کتێبەکانی دونیا دادەنرێت و بۆزۆرترین زمانەکان وەرگێڕاوە. لە ٧ ی کانوونی یەکەمی ٢٠١٥ دا خەڵآتی نۆبڵی ئەدەبیاتی پێبەخشرا.\nڕەزا بەراهەنی نووسەری ئێرانی ە و تێکستی ئیسماعیل کە ئەم پارچەیەی لێدەرهێنراوە، یەکێک لە تێکستە گرنگەکانی ئەوە، جەمال مەڵایی کردوێتی بە کوردی.


دێهات عوسمان : پەیامی ئەمرۆی داود ئۆغلو بۆ بارزانی ئەمە بوو . – WTARIKURD\nدێهات عوسمان : پەیامی ئەمرۆی داود ئۆغلو بۆ بارزانی ئەمە بوو .\nلەم وێنەیە دەردەکەویت ئەحمە داودئۆغلو رێگەی نەداوە ئاڵای کوردستان بەئۆتۆمیلەکەی هەڵبواسرێت!\nچوونی ئەحمەد داودئۆغلو بۆ بەغداو و لەبەغداوە بۆهەولێر ئەوەمان پێدەڵیت : ئێوە بەبێ بەغدا هیچ بەهایەکتان نیە . من لەرێگەی بەغداوە ئێوە دەناسم ، پەیوەندی ئێمەو ئێوە لەسەر بنیادی پەیوەندی توکیاو عێراقە .\nسەیرە ، سەرکردایەتی کورد نایەوێت تێبگات ، تورکیا چۆن بەکاری دینێت تا ئەوکاتەی تەوای گرێبەستە بەنجاساڵیەکەی نەوتی بەناو سەرکردایەتی کورد واژوو کرد ، کە پارتی لە واژووکردنی گرێبەستەکان لەگەڵ تورکیا ڕۆڵی دەرهێنەری درامای دەبینی . واتا بەکارهێنەری یەکەم پارتی بوو ، لەژیر دەست و خواستەکانی تورکیا ئیستا ، کە تورکیا ئاواتی بەدتیهاتنی گرێبەستیە پەنجا ساڵیەکەی هاتۆتەدی . ئیدی ئیشی بەکورد نەماوە ، کە داعش خەریك بوو بگاتە هەولیر ، تورکیا هیچ هەڵویستێکی نەبوو ، بگرە خۆشحاڵیش بوو بەدراوسێیەتی داعش .\nئیستا کاریی بەوەنەماوە دەست لەپشتی سەرۆك و سەرۆك وەزیران و وەزیر و گزیرەکانی هەریمی کوردستان بدات و ، بە ناوی دامەزراندی دەوڵەتی کوردیەوە سەرەخۆشیان لێبکات .\nبە پەیامێکی ناراستەوخۆ پیانی وت : بگەرێنەوە بەغدا ئێوە کێن ، من بەغدا بەئێوە چۆن دەگۆرمەوە .\nبۆیە بە ناچاریی ، کورد رووی لەبەغدا کردەوە ، رێك رازی بوونی خۆی پیشاندا بەداواکاریەکانی بەغدا و نەوتی هەرێمی کوردستانی خستەوە ژێر کۆنترۆڵی عێراق و وشەی دروستکردنی دەوڵەتی کوردی و گشت پرسی لەبیری خۆی بردەوەو وتەکەی جەنابی بارزانی باوكی هێنایەوە سەرمیز ، کە لەگرتە ڤیدێویەكدا دەڵێت : من هیچ کات داوای سەربەخۆی و جیابوونەوەم لە عیراق نەکردوە ، ئەمەیە کارەست و بەدبەختی گەلێکی چەوساوەو نەبوونی سەرکردەیەکی سیاستەمەدارە .\nئادەی جەنابی سەرۆك پێم بڵی : لەخۆدانە پاڵ تورکیایەو ، دژایەتیکردنەی ناوەند ، واتا بەغدا ، چیمان دەست کەوت ؟ . جگە لەزیان گەیشتن بەگەلی کوردستان لەم نێوەندەش زەرەرمەندی یەکەم هاوڵاتیان بوو .\nلیرەدا هەموومان دەبینین کەچۆن لەهەر دوولادا پێگەی هەرێمی کوردستان لاواز بوو . ئەوەی جیگای داخە ئەوەیە ، سەرکردایەتی هەریمی باشوری کوردستان پەند لەم هەڵانە وەرناگر و دەیانجاری تر هەڵەکان دووبارەی دەکاتەوە . سەرکردایەتی سیاسی کورد ، خۆیان تەمەنێکیان بەسەربرد لەگەڵ سیاسەتێکی ساویلکەو خۆشباوەر بوونیان کردە پێناسەی دانیشتنەکان لەگەڵ سیاسیە چوارقوڵابەکانی جیهان بەگشتی و سیاسیە چوارقولابەکانی دەوربەر ، واتا دوژمنە سەرسەختەکانی گەل و خاکی کوردستان . وشەی چوار (قولاپ) لەنێو گەلی کورد باوە ، بە کەسیك دەوترێت ، کە زۆر فێڵزان و بی ئابروو بێت ..\nدانیشتن و کۆبوونەوە لەشوێنە تاریکەنان و دوور لەچاوی کامیرە ، سەلماندنی خەڵەتاوی سەرکردایەتی کوردە . لە ئیستادا هەموو جیهان لەهەوڵی ئەوەدان دەست بگرن بەسەر سامانی ژیر زەوی رۆژهەڵاتی ناوەراست لەرۆژهەڵاتی ناوەراستیش دا چەقی رۆژ هەڵاتی ناوەراست واتا وڵاتی میزیۆپۆتامیا ( وڵاتی نێوان دوو رووبار) وڵاتی میزیۆپۆتامیا کوردستانی گەورەو خواری و عێراق دەگرێتەوە لەنێو میزیۆپۆتامیاش دەیان ئەوێت دەست بەسەر ناوەندی میزیۆپۆتامیا دابگرن ، کەدەکاتە باشوری کوردستان . ئەم زلهێزانەش دابەشبوون بەسەر ئەمریکا و ئیسرایل وڵاتانی ئەوروپاو سعودیاو ئێران و تورکیا ئەمانیش دابەشبوون بەسەر جەمسەردا .\nجەمسەری یەکەم (١) ئەمریکا و ئەوروپا ئیسرایل\nجەمسەری دووەم (٢) تورکیا ئێران سعودیا\nئەم دووبەشەش لەدوو سەنگەردان دژ بەیەك ( ئەمریکاو ئیسرایل و ئەوروپا بوون بەهێزی بەدەستهێنەری سەرمایەو قۆرخکردنی بازاریی ئازادو دەست بەسەراگرتنی سامانە سروشتیەکانی رۆژهەڵاتی ناوین .\nلەم لاوەش تورکیا و ئێران و سعودیا هێزی مانەوەنن و هەڵدەدەن شەری مانەوەو شەری پاراستنی سیستەمی داگیرکاری خۆیان بکەن ، ئەی کێ دەبێت هێزی سێیەم بێت و ، زۆر بەژیرانە سیاسەت و مامەڵە لەگەڵ دۆخەکە بکات ؟ بێگومان کورد هێزی سێیەمەو ، هێزی ئازادیخوازە .\nلەبەشی دووەمی ئەم بابەتە ، ئینشاڵا دێمەوە خزمەتیان . زۆر بەوردی و زانیاریەکی راستی و دروستی باسی ئەم دۆخەی ئیستای جیهان دەکەین ، کە لەقۆناخی جەنگی جیهانی سێیەم داین .\nجیهاد محەمەد : پێویستە ئەم ئامارە ترسناکانە هەلوێستەیەکمان پێبکات .\nدکتۆر کەمال میراودەلی : حەز .


نەیارانی بەشار ئەسەد گەورەترین پایەگای سەربازیی باشووری سوریەیان گرت – زاگرۆس پۆست\nماڵەوە / جیهان / نەیارانی بەشار ئەسەد گەورەترین پایەگای سەربازیی باشووری سوریەیان گرت\nنەیارانی بەشار ئەسەد گەورەترین پایەگای سەربازیی باشووری سوریەیان گرت\nچوار شه‌ممه 10 حوزه‌یران 2015\tجیهان, هەواڵ 103 جار خوێنراوه‌ته‌وه\nهێزە نەیارەكانی بەشار ئەسەد و چاودێرانی مافی مرۆڤی سوریە رایانگەیاند كە هێزە نەیارەكانی بەشار ئەسەد پایەگایەكی سەربازیی ئەرتشییان لە باشووری ئەو وڵاتە كونتڕۆڵ كەن. ئەم شكەستەی هێزە دەوڵەتییەكانی سوریە گوشارەكانی سەر بەشاری ئەسەد زۆرتر دكات كە لەم دواییانەدا بەردەوام بەرەوڕووی شكست و دۆڕان دەبێتەوە.\nبە پێی راپۆرتی هەواڵنێریی رۆیتێرز، كاربەدەستانی دەوڵەتیی سوریە تا ئێستا سەبارەت بە شكستی نوێ لە ناوچە باشوورییەكان هەڵوێستێكیان نەگرتووە. چاودێریی مافی مرۆڤی سوریەش دەڵێ: نەیارانی بەشار ئەسەد جگە لە پایەگای لەشكری 52، شارچكەیەك و ئاواییەكی نزیك لەو شوێنەشیان بەدەستەوە گرتووە.\nعسام ئەلڕەئیس وتەبێژی هێزەكانی “بەرەی باشوور” كە هاوپەیمانی هێزە سەرەكیە نەیارەكانی بەشار ئەسەدن، وتی: پایەگای لەشكری 52 ئازاد كرا. ئەمەش لەحاڵێكدایە كە تەلەفیزیۆنە دەوڵەتییەكانی سوریە رایانگەیاند كە چەند گرووپێكی تیرۆریستی لە هەوڵی دەست بەسەراگرتنی پایەگایەكی نیزامیی لە باشووری سوریەدان.


بیرکردنه‌وه‌یه‌کی دانه‌هێنراو - قەڵەم\nتاریخ ایجاد در چهارشنبه, 05 آبان 1395 07:21\nستانسیلاو یێرژی لێتس\n(له کتێبی I )\nپێشه‌کی وه‌رگێڕی کوردی: شاعیر، نووسه‌ر و ئافۆریزم نووسی له‌هێستانی_ده‌کرێت به‌جۆرێک ئافۆریزم وه‌ک قسه‌ی نه‌سته‌ق،قسه‌ی کورت وبه‌پیت و که‌ڵکدار تێبگه‌ین ـ ،ستانیسلاو یێرژی لێتس، 1909-1966، له‌نیوه‌ی یه‌که‌می سه‌ده‌ی بیسته‌م له ئه‌ده‌بی له‌هێستاندا سیمایه‌کی به‌ناوبانگه. لێتس زیاتر وه‌ک شاعیر،ته‌وسنووس و ڕۆژنامه‌وان ده‌ناسرێت. به‌ڵام له میانه‌ی ده‌یه‌ی 1950دا، داستیدایه بڵاوکردنه‌وه‌ی کتێبێکی بچووک له‌ژێرناوی فیکره دانه‌هێنراوه‌کان یان شانه‌نه‌کراوه‌کان.ئه‌م فیکرانه پێشتر له‌هه‌ندێک بڵاڤۆکدا بڵاوکرابوونه‌وه. تاکاتی مردنی، لێتس، چه‌ندان به‌رگی دیکه‌له‌م ئافۆریزمانه بڵاوکرانه‌وه.ده‌توانین به‌رهه‌مه‌کانی لێس،له‌بنه‌ڕه‌تدا،له ژێرناوی ئایرۆنی یان ته‌وس و توانجدا کۆ و پێناسه بکه‌ین ، چونکوو هه‌موویان بریتین له یاریکردن به ده‌لاله‌تی پاڵه‌کی چه‌مکه‌کان، زاراوه‌کان، مه‌ته‌ڵه‌کان، گوته به ناوبانگه‌کان، ئافۆریزمه‌کان و ...هتد.\nنه‌ریتی ئافۆریزم نووسینی له ئه‌ده‌بی ئه‌وروپیدا، به تایبه‌ت له ئاڵمانیادا خاوه‌ن مێژووێکی دووروو درێژه. واته گه‌ر بمانه‌وێت بێنیامینی چاو له‌م ئافۆریزمانه بکه‌ین و بیانبینین ده‌توانین بڵێین، کاری ئه‌م ئافۆریزمانه، ڕاگرتن و هه‌ڵپه‌ساردنی ڕه‌وتی باوی بیرکردنه‌وه‌یه، که ئه‌مه‌ش له خۆیدا ده‌شێت نموونه‌ی له‌مجۆره له ئه‌ده‌بی ئه‌ڵمانیدا به زۆری ببینین و لێیان هه‌ڵکه‌وین. بۆیه ده‌توانین لێسیش له‌گه‌ڵ سیما سه‌ره‌کییه‌کانی ئه‌م نه‌ریته‌دا به‌راوه‌ردبکه‌ین (بۆ نموونه لیشتێنبێرگ ، شتێنباخ ،کێستنێر ،کارل کڕاوس. کاریگه‌ری و کارتێکردنی ئه‌ده‌بیاتی ئاڵمانی له‌سه‌ر لێتس ، جیا له فۆرم و ناوه‌ڕۆکی نووسینه‌کانی و وه‌رگێرانه‌کانی له ئێپیگرام و شیعره‌کانی گۆته، لێسینگ ، مۆرگێن شتێرن و هاینه بۆ سه‌ر زمانی له‌هێستانیش به‌رچاوه. لێس له بنه‌ڕه‌تدا ناوی ئافۆریسمه‌کانی خۆی ، به جۆرێک ، له هاینریش هاینه وه‌رگرتووه. ئه‌و فیکرانه‌ی به جوانیدا هێنراون و شانه کراون. له کۆتاییدا ئه‌و ئافۆریزمانه‌ی له‌م بابه‌تدا پێشکه‌شده‌کرێن له کتێبی یه‌که‌می ئافۆریزمه‌کان هه‌ڵبژێردراون1.\n* بۆ بیرکردنه‌وه پێویستمان به مێشکه،که‌واته با وازله مرۆڤ بهێنین.\n* یه‌که‌م پێشمه‌رجی هه‌میشه‌ییبوونه‌وه مردنه.\n* ته‌نانه‌ت بێلایه‌نه‌کانیش بێلایه‌ن نین. ئه‌وان لایه‌نگری دادپه‌روه‌رین.\n* ئێمه له ڕووسه‌رییه‌کانمان ئاڵامان درووستکرد،له‌کاتێکدا ئه‌وانیتر له ئاڵاکانیان به‌رگه‌سه‌رینیان درۆستکردوه.\n* ڕه‌نگه خودا بۆخۆی منی بۆ بێخوداییکردن هه‌ڵبژاردووه.\n* مرۆڤ ده‌توانێت له سه‌نت هێلێندا بمرێت بێئه‌وه‌ی ناپلیۆن بێت.\n* کاتێک نه‌ته‌وه‌ێک هیچ ده‌نگێکی نییه،ته‌نانه‌ت ده‌توانین ئه‌مه‌له کاتی خوێندنی سروودی نه‌ته‌وه‌ییشیاندا ببینین و تێبگه‌ین.\n* ته‌نانه‌ت ده‌نگی ویژدانیش به‌گۆڕینی ده‌نگ ئاشنایه.\n* ته‌رمی کوژراویان له به‌رده‌م بکووژدا دانا؛ به‌لام نه‌یناسییه‌وه.\n* ده‌توانین تاوانێکی توندتر بۆ زیندانی هه‌تاهه‌تایی دابهێنین؛له ڕێگه‌ی درێژکردنه‌وه‌ی ساخته‌ی ژیانه‌وه.\n* ئاشووب [Chaos] چییه؟هه‌مان ئه‌و نه‌زمه‌یه که‌به خولقاندنی جیهان تێکشکاوه.\n* جه‌ماوه‌ری خه‌ڵک به ده‌مێکی یه‌که و گه‌وره‌وه هاوار ده‌کات؛[به‌ڵام]هه‌موویان به ده‌مێکی بچکۆله‌وه چێشت ده‌خۆن.\n* له‌ئه‌زموونی باڵنده‌ناسه‌کانه‌وه؛کاتێک بڕیاره نووسه‌ران باڵیان ئاوه‌ڵابکه‌ن،ده‌بێت ئازادی ئه‌وه‌یان هه‌بێت که له په‌له‌کانیان که‌ڵکوه‌ربگرن.\n* هه‌میشه ئه‌بێت له پشته‌وه ده‌ستپێبکه‌ین.\n* هه‌ندێک جار که‌وشێکی گه‌مژه شوێنه‌وارێکی پاکنه‌کراوه به‌جێدێڵێت.\n* ژیرانه بدوێ،دوژمن خه‌ریکه گوێ ده‌گرێت.\n* ئایا به‌ڕاده‌ی پێویست ئه‌وه‌نده ووشه هه‌یه بۆ چه‌پاندنیان له زاره‌کاندا؟\n* ڕه‌نگه ئێمه ته‌نیا یاده‌وه‌ری که‌سێکی دیکه بین؟\n* کونێکی فیکری ئه‌سته‌مه به‌واقیع پڕبکرێته‌وه.\n* هه‌ندێک جار مرۆڤ ده‌بێت بێده‌نگ بێت تا ده‌نگی ببیسترێت.\n* ماچێکی یه‌هوودایی ده‌توانێت بۆهه‌میشه ده‌می شاعیر ببه‌ستێت.\n* با‌کورتی بکه‌ینه‌وه. جیهان له وشه‌کان قه‌ره‌باڵغه\n* زۆربه‌ی ئه‌و که‌سانه‌ی سه‌رده‌می خۆیان جێهێشتوه، ده‌بێت له پناگه ناخۆشه‌کاندا چاوه‌ڕێی بکه‌ن.\n* به‌سانایی له دوابه‌دوای یه‌کتردا سفره‌کان زنجیرێک دروستده‌که‌ن.\n* ته‌نانه‌ت چاوێکی کوێری شووشه‌یش کوێرایی خۆی ده‌بینێت.\n* زۆر دره‌خت هه‌نه ، هه‌ندێک جار ئه‌ونده چڵووپۆپیان ده‌کشێت ، که میوه‌کانیان به‌سه‌ر جیرانه‌کاندا ده‌که‌وێت.\n* ئه‌گه‌ر ناوی گه‌وره‌ی چشته‌کان نازانێت قه‌ت به‌ناوی بچووکه‌وه بانگیان\n* چاخانێ هه‌بوون ده‌بوو کۆیله‌کانیان به‌شێوه‌ییه‌کی یاسایی بفرۆشتبا.\n* لاوازییه‌کانی ده‌سه‌ڵات ساماناکن.\n* نه‌خوێنده‌وارن ده‌بی قسه‌ی ئه‌م و ئه‌و بڵێنه‌وه.\n* کاتێک کۆیله‌دارێکی تایبه‌ت خاوه‌نی حه‌شیمه‌تێکی گه‌وره‌ی کۆیله‌کانه دۆخێکی ناخۆشه و واشی بۆ ده‌چم ئه‌ونده چاک نییه کاتێک کۆیله‌یه‌ک چه‌ندان ئاغای هه‌بێت.\n* زۆر جاران په‌نجه‌ره ته‌ماوییه‌کان هه‌ندێ به‌ڵگه‌ی ڕوونترن .\n* چۆن یاده‌وه‌ری بڵێنه‌وه تاکوو فه‌رامۆشکردن فێربێت ؟\n* هێمای په‌ره‌گراف به ته‌نیا له ئامرازێکی ئه‌شکه‌نجه‌ئه‌چێت.\n* ته‌نانه‌ت دزه‌کان و ڕێگره‌کان له ڕێگاکانی ئه‌ندێشه‌دا خۆیان ماتداوه . سرووشتییه\nته‌نانه‌ت (گه‌ر) ناوی خۆیان بنێن ڕۆشنبیر.\n* چه‌ند زۆرن ئه‌و لۆکاڵ ڕه‌نگانه‌ی ناگه‌ڕێنه‌وه، ئه‌وان ئازادی هه‌ڵده‌بژێرن .\n* ئه‌و چڵه‌داره‌ی له‌سه‌ری دانیشتووی مه‌ی بڕه‌وه، جگه له‌و کاته‌ی بیانه‌وێت\n* (ئێسته مرۆڤ – گورگی مرۆڤه.[Ecce Homo – Homoinilu pusesl])\n* له‌خه‌ونه‌کانت مه‌دوێ، ڕه‌نگه فڕۆیدییه‌کان ده‌سه‌ڵات بگرنه‌ده‌ست .\n* کێ هه‌واڵی تێز و ئانتی تێزی ده‌وێت ، ئایا ده‌یانه‌وێت ببنه سێنتێز؟\n* به‌بێ ئاگاداری له زمانی بیانی ، قه‌ت ناتوانیت له بێده‌نگی بیانییه‌کان تێبگه‌یت .\n* ئه‌و کاته‌ی هیچ بایه‌ک هه‌ڵناکات – ته‌نانه‌ت که‌ڵه‌شێره‌کانی کۆشکی کلێسه‌ش که‌سایه‌تیان هه‌یه.\n* که‌ڵه‌شێرێک، به‌یانی ئه‌و کاته‌ی له قابله‌مه‌ی سووپدا ده‌کۆڵێت هه‌ر ده‌قووقێنێت.\n* ده‌ستهه‌ڵگرن له سه‌و‌زکردن و به‌رهه‌مهێنانه‌وی به‌ره‌هووته رۆحییه‌کان .\n* فێری زمانه‌کان بن.ته‌نانه‌ت ئه‌وانه‌ی بوونیان نییه.\n* ژن هێنان ڕێکخراوه ،ئایا به ڕاده‌ی پێویست پێرسۆنێلمان هه‌یه؟\n* دۆزینه‌وه‌ی ئه‌مریکا ده‌سکه‌وتی ئه‌مریکییه‌کان نیییه. جێگه‌ی سه‌رشۆڕییه!\n* سه‌ره‌تا وشه‌بوو-له‌کۆتاییدا بێمانا.\n* کاتێک هه‌ڵبه‌ستراوه‌کان کۆن ده‌که‌ون، ده‌بنه ئۆستووره .\n* ئه‌گه‌ر دوو پاڵه‌وان به‌ریه‌ک بکه‌ون ، ڕووداوێکی واقیعی ده‌ستپێده‌کات.\n* ئه‌و که‌سه‌ی یاده‌وه‌رییه‌کی باشی هه‌یه، ده‌توانێت چشته دیاری کراوه‌کان به سانایی له‌بیر بکات .\n* باکان هێمای ڕێگه‌کان ده‌گۆڕن.\n* ئه‌وه‌ی ده‌شه‌لێت ، هێشتاکه ده‌ڕوات.\n* که‌ی ئامانج ده‌بێته ئامانج؟\n* ئێمه خوداکان له‌نێو خۆماندا دابه‌شده‌که‌ین، و خوداکان چۆن ئێمه دابه‌شده‌که‌ن؟\n* ته‌نانه‌ت باتڵاقه‌کانیش هه‌ندێک جار ڕواڵه‌تێکی قووڵ له خۆیان ده‌گرن.\n* ئه‌گه‌ر بڕیاره تابلۆیه‌ک هه‌بێت، واباشه [بنووسرێت]« هاتن قه‌ده‌غه‌یه» تاکوو«ڕێگه‌ی\n* ئازادی ناتوانێت هاوشێوه‌سازی بکرێت .\n* ئاگادار به، له‌ناکاو نه‌چیته ژێر "چه‌رخی چانسی" که‌سێکی دیکه .\n* ئه‌و کاته‌ی ترس ڕه‌نگی په‌ڕێوه، خوێنی پێویسته .\n* ئێمه شایه‌تی دیارده‌یه‌کی سه‌رنجڕاکێشین:(لۆکنه‌ت) وه‌ک که‌ره‌سته‌ی لێکحاڵیبوونی نێوان مرۆڤه‌کان .\n* ئه‌ونده له‌خۆت نزیک مه‌به‌وه .\n* ئایا ئه‌و ماسیانه‌ی له‌نێوان تۆڕی« ماسیگران » خۆیان ده‌هاوێنه ده‌ره‌وه، گرێی\nسه‌رشۆڕیی ئازاریان نادات ؟\n* کلیلی دۆخێک زۆرجار که‌ڵکداره بۆ ده‌رگای ماڵی جیران .\n* کاتێک ده‌نگ هه‌ڵده‌بڕن:«بژی پێشکه‌وتن» - به‌رده‌وام بپرسه«پێشکه‌وتنی کێ؟»\n* کاتێک مرۆڤخۆرێک به‌چه‌قۆ و چنگاڵ چێشت ده‌خوات، ئه‌مه پێشکه‌وتن\n* به‌هه‌ڵه له جێات که‌سێکی دیکه گرتبوویان، به‌ڵام ته‌رمه‌کیان وه‌فادارانه دایه‌وه.\n* ئایا وه‌سفی (ئه‌مه مرۆڤێکی بیرمه‌نده) پیاهه‌ڵدانه له مرۆڤی جۆره‌کی؟\n* مرۆڤ ده‌توانێت پێبخاته هه‌رێمی دوژمنه‌وه بێئه‌وه‌ی هه‌ڵوێستی خۆی وه‌لانێت.\n* ته‌نانه‌ت مازۆخیسته‌کانیش له‌کاتی ئه‌شکه‌نجه‌دانیشدا دان به‌هه‌موو شتێکدا ده‌نێن.[هه‌ڵبه‌ت] له‌ڕووی سپاسگوزارییه‌وه.\nسه‌رچاوه:فکرهای اصلاح نشده ، استانیسلاو یرژی لتس ،امید مهرگان ، رخداد نو 1388


بارودۆخی هەرێمی کوردستان و هاتنی بارزانی بۆ بەرلین\nWednesday, 12.20.2017, 21:42\nبارڕونکردنەوەی واقعێک / وەرگێڕانی ئەو نوسینە ئەلمانیەی ئاڕاستەی وەزیری دەرەوەی ئەلمانیاو میدیاکانم کردوە سەبارەت بە دۆخی هەرێمی کوردستان ...\nبۆ وەزیری دەرەوەی ئەلمانیا بەرێز زیگما گابریێل ، بۆ ڕای گشتی و میدیاکان\nدوای جەنگی دوەمی کەنداو بە بریارێکی رێکخراوی نەتەوە یەکگرتوەکان، سالی 1991 ، لە سەرووی هێلی 36 ناوچەیەکی ئارام بۆ کوردەکان پێکهێنرا. لەو کاتەوە کورد خۆی پیادەی دەسەلاتی خۆی دەکات لەم ناوچەیەدا. ئەم ناوچەیە (هەرێمی کوردستان) لەلایەن ئەلیتەیەکی سیاسیەوە فەرمانڕەوایی دەکرێت کە بریتین لە دەسەلاتی خێزان و خێل و بنەمالەی تەقلیدی. ئەم پێکهاتە تەقلیدیانە دەشبێت بەم ئەقلیەتە تەقلیدیە ئیدارەی سیاسی بەرێوە بەرن گەرنا دەسەلاتەکەیان دەکەوێتە بەر مەترسی. بەم هۆیەوە پەیوەندی بنەمالەیی و خزمایەتی و پابەند بوونی کەسیی دروستبووە. لێرەدا گەشە کردنی ئابوری بە شێوەیەکی ڕوون گێڕ بووە.\nدەسەلات خواستی لە بوونی پلورالیزمی سیاسی نیە. ئەحزابی زۆری دەستکردو، هەندێکی تری بەشدارپێکراو یان بەشدار بوو لە دەسەلاتدا بەلام بێکاریگەر ، میدیای زۆری سێبەر...تاد. هیچی گوزارشت لە کۆمەلگەیەکی سیاسی پلورالیستی ناکات.\nگەندەلیی و هەژار بوونی کۆمەلگە\nلە لایەن هەردوو حکومەتی عێراق و حکومەتی هەرێمی کوردستانەوە دیاردەی گەندەلیی گەیشتۆتە سەر لوتکەی شاخ. لە کوردستانی عێراق بە تایبەت بازرگانیی نەوت وەرچەرخانێکی گەندەلیی قورسی بە خۆیەوە بینیوە. بە ملیارد دۆلار لەو سالانەی دواییدا بە رێگایەکی ناشەرعی کەوتۆتە دەست کەسانێکەوە. بەم هۆیەوە توێژێکی ملیۆنەرو ملیاردیری دۆلار دروستبووە. بە تەنیا دەسەلاتدارانی کورد لەم بەشەی کوردستاندا لەلایەن یەکێتی و پارتیەوە (خێزانی بارزانی و تالەبانی) بە ملیارد دۆلاریان لە بازرگانی نەوت و باج و دەستکەوتی قاچاخ بۆ خۆیان بردوەو خۆیان کردۆتە خاوەنی بەشێکی زۆر لە زەوی و مولک. برێکی زۆر لە پارە دزراوانەی گەل نێردراونەتە سەر حیسابی بانقە بیانیەکان ،دیارە بۆ ئەلمانیاش. هەروەک لای هەموو دیکتاتۆرەکان دوای ڕوخانی دەسەلاتەکەیان ئەو کات مرۆڤ تەواوی دزی و کارە گەندەلیەکانیان دەزانێت. هەمان شت بۆ دەسەلاتدارانی بەغداشە. خۆ دەولەمەندکردنی کەسە سەربازیەکان و سیاسیە مەدەنیەکان لە کوردستان ــ عێراق بۆتە دیاردەیەکی بەربلاو. موڵکی گشتی لەلایەن کەسە دەسەلاتدارەکانەوە دگیر دەکرێت. چینە دەسەلاتدارەکە خاوەن ئیدارەو میلیشیاو ئامرازەکانی دەسەلاتی خۆیەتی ، لە کاتێکدا گەل دەروتێنرێتەوەو دەچەوسێنرێتەوە.\nچارەکە مووچە ئەدرێت بە فەرمانبەران ، یان دوا دەکەوێت و حکومەت قەرزاری فەرمانبەرانە. ئەم شێوازی گەندەلی و سیاسەتە سەقەتە بۆتە هۆی دروستبوونی کوێرەوەری بۆ کۆمەلگە. لە پال بارودۆخی خراپی کۆمەلایەتی و ئابووری ، سیستەمی تەندروستی و پەروەردەش لە بارێکی کەرەساتاویدایە. ئەوە جگە لەوەی ڕاونان و تیرۆر کردنی ڕەخنەگرانی ڕژێم و خنکاندنی ئازادی سیاسی بۆتە دیاردەیەکی ڕۆژانە لەو ولاتەدا. لە کاتێکدا ژمارەیەکی بەرچاوی کەسە حیزبیەکان و داروەستەکانی خێزان و خێلە دەسەلاتدارەکە بوونەتە خاوەن کۆمپانیای زەبەلاح ، باقی کۆمەلگە بوونەتە سوپایەکی هەژاری بێدەسەلات. شتێک نیە لە هەرێمی کوردستان بە خوێندنەوەی زانستی سیاسی پێی بوترێت دیموکراسیەتی پەرلەمانی ، هەربۆیە دیاردەیەکی رێکەوت نیە کە جەماوەر لەم ولاتە پشتی کردۆتە سیاسەت و متمانەی بەو شێوە دەسەلاتە نەماوە. دادوەری و مافە سیاسیەکانی تر و دامودەزگاکان وەک پەڕلەمان و حکومەت و دادوەریی لە لایەن دەسەلاتدارانی هەولێر وەک ئۆبجەکت و مولکێکی شەخسیی مامەلەی لەگەلدا دەکرێت.\nتوانای بەسەر ئامرازەکانی دەسەلاتدا هەیە هەروەک بەسەر شمەکێکی خۆیدا هەبێت. بەم شێوەیە دەکرێ بکڕدرێ و موزایەدەی پێوە بکرێ ، لە وەرەسەدا بەش بکرێ. لەم بارودۆخەدا ئیرادەی سیاسی لە کۆمەڵگا سەندراوەتەوەو دوور خراوەتەوە لە هوشیاری سیاسی. گەل بێ مافی سیاسیەو وەک خزمەتکار ، وەک ئۆبجەکتی ڕوتاندنەوە سەیر دەکرێ نەک وەک هاولاتی لە تێڕوانینی کۆمەَلگەی مەدەنیەوە. جوداکردنەوە لە نێوان شتە شەخسیەکان و گشتیەکان نیە. سەرجەم پەیوەندیەکانی دەسەلات پەیوەندی کەسییە نەک موئەسەساتی. جوداکردنەوەی دەزگاکان بە ڕوکەش ددان پێدا نراوە ، هەربۆیە دەکرێ لە ڕای گشتیدا ئاماژەی پێبدرێ ، بەلام لە پراکتیکدا بوارە شەخسیەکان و گشتیەکان لەیەکتر جودا ناکرێنەوە. داگیرکردنی موڵکی گشتی بە ڕێگای دەسەلاتداری کەسەوە ڕەفتاری پێوە دەکرێ هەروەک ئەم ولاتە هەمیشە موڵکی خێزان و بنەماڵە (بنەماڵەکان) بوبێت. ئەم "سیستەمە سیاسیە" بەردەوام سەرقالی ئەوەیە ریگا لە چالاکی و دروستبوونی ریکخراوە کۆمەلایەتیە بێلایەنەکان بە میتۆدی جۆراوجۆر بگرێت و کۆنترۆڵی بکات و تەواوی دەسەلات لە دەستی سەرۆکێکی ناشەرعیەو تەنانەت حیزبیش بۆتە ئامانج نەک ئامراز. هەمان شت بۆ پەیوەندیەکانی دەرەوەشیانە. ئاخۆ یەکیک لە هۆکارەکانی هاتنی بارزانی بۆ ئەلمانیا ئەوە بێت کە پارەیەکی زۆری ناشەرعییان لە بانقەکانی ئەلمانیا داناوەو حکومەتی بەغداش داوای بلۆک کردنی ئەو پارانە دەکات و گێرانەوەی بۆ عێراق ... هۆکاری ئەوە لە چیدایە کە براکەی مەسعوود بارزانی بە ناوی نوێنەری حکومەتی هەرێمەوە لە بەرلین چوار پاسەوانی ئەلمانی بە دواوەیەو پارەکەشی لەسەر حکومەتی ئەلمانە کە دەبێت لە پارەی باجی خەلکیی بدرێت.\nبەرێز وەزیری دەرەوەی ئەلمانیا:\nلە هەرێمی کوردستان هیچ واتایەک بۆ دەستورو یاساکان و تەنانەت بۆ پەرلەمان و حکومەت و حیزبیش نەماوەو هەمووی کراوەتە بەری سەرۆکی خێزان و بنەمالە. دیاردەیەک نمونەی سیستەمە دیکتاتۆرەکانە.\nتەنانەت هێزە ئیسلامیستە ڕادیکالەکان لە باشوری کوردستان لە سایەی هەردوو دەسەلاتی یەکێتی و پارتیدا بێ رێگریی کردن گەشەیان کردوەو بە هاوکاری نەک تەنیا حکومەتی هەرێم بەلکو لە لایەن ئێران و سعودیە و تورکیاوە بەهێز کران و زۆربەیان هاوپشتی داعیشن. بە دەیان هەزار هاولاتی کە ڕوو دەکەنە ئەلمانیاو ئەوروپا لە هەرێمی کوردستانەوە دەرئەنجامی ئەو سیاسەتە چەوت و هەلەیەیە کە دەسەلاتدارانی هەرێم لە سایەی یەکێتی و پارتیەوە پیادەی دەکەن.\nئەو ڕەفەرەندۆمەی لە کوردستان لەلایەن دەسەلاتەوە ئەنجامدرا بە زیان گەڕایەوە بۆ کوردستان و نائەقلانی بوو. بۆ بەرژەوەندیەکی نەتەوەیی نەبوو بەلکو بۆ پتەوکردنی دەسەلاتی بارزانی بوو. حکومەتی عەبادی ئەم هەلەی قۆستەوە بۆ بەرژەوەندی خۆی و لە ماوەیەکی کورتدا بەشێکی گەورەی باشوری کوردستانی داگیر کرد بێ هیچ کاردانەوەیەکی دەسەلاتدارانی هەرێم و تەسلیم بە بەغدا کرا ، لە کاتێکدا کە پێشمەرگە بە خوێنی خۆی ئەو ناوچانەی لە داعش ئازاد کردو عەبادیش وەک کۆلۆنیالیستێک مامەلە لەگەل کوردستاندا دەکات. هەربۆیە کوردەکان دەسەلاتی کوردیی بە خیانەتکار وەسف دەکەن. بەشێکی ئەو چەکانەی کە ئەلمانیا داویەتی بە هێزی پێشمەرگە لە لایەن عەسکەریەکان و دەسەلاتدارە مەدەنیەکانەوە لە بازاری ڕەشدا فرۆشراوون.\n( پرسیارێک بۆ وەزیری دەرەوەی ئەلمانیا )\nلەبەر ڕۆشنایی ئەو ڕاستیانەی سەرەوە ئەو پرسیارە دەکەین چۆن ئەلمانیایەکی دیموکرات و دەولەتی یاسا ، وەزیری دەرەوەی پێشوازی لە سەرۆکی حکومەتێکی هەرێمی ناشەرعی (نیچیروان بارزانی) جێگری سەرۆکی پارتی دیموکراتی کوردستان دەکات کە مێژوی سیاسیان مێژویەکی پڕ لە گەندەلی و ستەم و ڕوتاندنەوەو ئەیجرامیە بەرامبەر بە گەلەکەی خۆیان. لیرەدا پێشوازی لە سەرۆکی خێلێکی سیاسی دەکرێت بە ناوی سەرۆکی حکومەتی هەرێمێکەوە کە بەرپرسن لە پێشیل کردنی مافەکانی مرۆڤ و بە دەستەوە دانی هاولاتیە یەزیدیەکان بە داعش کە بووە هۆی کۆمەل کوژییان. دەبوو ئەم کەسەو هاوشێوەکانی ئێستە لەقەفەسی دادگا بونایە .. هەر هۆکارێکی سیاسی وئابوری لە پشت ئەم یەکتر بینیەوە بێت بەلام لەخزمەتی گەلی کوردستاندا نیەو دەبێتە جێگای ناڕەزایی ملیۆنان هاولاتی.


سێ سەرۆکایەتییەکەى عێراق لیژنەیەکى لێکۆڵینەوە لەسەر ئاڵۆزیەکانى کەرکوک پێکدەهێنن\nسێ سەرۆکایەتییەکەى عێراق لیژنەیەک بۆ لێکۆڵینەوە لەسەر کێشە موڵکدارییەکانى ئەم دواییەى کەرکوک پێکدەهێنن.\nبەپێى زانیارییەکانى شارپرێس لەسەر داواى بەرهەم ساڵح سەرۆک کۆمارى عێراق لیژنەیەکى لێکۆڵینەوە لە هەرسێ سەرۆکایەتییەکەى عێراق پێکهێنراوە بۆ لێکۆڵینەوە لە ئاڵۆزییەکانى ئەم دواییەى پارێزگاى کەرکوک کە عەرەبەکان هێرش دەکەنە سەر ماڵ و موڵکى کوردەکان.\nلیژنەکە لە سێ ئەندامى پەرلەمانى عێراق لە پێکهاتەکانى کوردو عەرەب و تورکمان لەگەڵ سێ ئەندامى ئەنجومەنى پارێزگاو هەروەها لە نوێنەرى وەزارەتى کشتوکاڵى عێراق و سێ سەرۆکایەتیەکە پێکهاتووە.\nلیژنەکە سەردانى کەرکوک دەکات و تیایدا لەبارەى کێشەى جوتیارە کوردەکانەوە لێکۆڵینەوە دەکەن کە عەرەبە هاوردەکان بە پشتیوانى پارێزگارى بەوەکالەت هێرش دەکەنە سەر ماڵ و موڵکى جوتیارە کوردەکان و دەریان دەکەن.\nلەچەند رۆژى رابردوودا ژمارەیەک لە هاوردە عەرەبەکانى کەرکوک هێرشیان کردە سەر موڵکى جوتیارە کوردەکان و دەستیان بەسەر ماڵى کوردەکاندا گرتو هەروەها لە چەند ناوچەیەکیش بەرهەمى دانەوێلەى کوردەکان دەدورنەوەو بۆ خۆیانى دەبەن.


[ بڕوانامە..یان..لێھاتوویی ] کامیان گرینگ و پێویستە ؟؟\n2018-09-03 [04:05 AM]\nوەرزش بە مانا گشتی و فراوانیەکەی پێویستی بە خولیاو لێھاتوویی ھەیەو پێویستە ئەو کەسەی ڕوو دەکاتە ھەر یاریەکی وەرزشی سەرەتا خۆشەویستیەکی زۆری بۆ یاریەکە ھەبێ تا وەکو خولیاو ئارەزوو جێ بەجێی بکات و دوور بێ لە پارەو بازرگانی کردن بە یاریەکە کە ئەمەش تاکە ھۆکاری سەرکەوتنیەتی.\nئینجا گرینگی دان بە توانای جەستەیی و ھزری .لەگەڵ ھەموو ئەمانەشدا ھەبوونی بڕوانامە لە بوارە تایبەتەکان وا دەکات وەرزشوان بە شێوەیەکی زانستی و ئەکادیمی بچێتە نێو بوارەکە کە بێگومان بەیەکەوە گرێدانی ئەمانە ھۆکاری بەرەو پێش چوون و سەرکەوتنی یاریە وەرزشیەکانە.\nبەڵام بەداخەوە لە ڕۆژگاری ئەمڕۆمان دەبینین بەھۆی دەوڵەمەندی و ھەبوونی پارە چەندەھا بڕوانامەی بەرزی وەرزشیمان ھەیە کەچی ئەوانەی لە نێو بوارەکە کار دەکەن بە پەنجەی دەست دەژمێردرێن واتا بڕوامەکە تەنھا بۆ ناوەو ھیچی تر.\nزۆر وەزشوانیشمان ھەبووەو ئێستاش ھەیە لە لایەنی تیۆری لێھاتووە بەڵام لە لایەنی پڕاکتیکی توانای لێدانی فیکەیەکی نیە لە نێو گۆڕەپان. بۆیە ھیوادارم لە کۆلیژو پەیمانگاکان گرینگی بدرێ بە ھەردوو بوار تا ئەو کەسانەی لەپاڵ ئەوەی بڕوانامەکە بەدەست دێنن کەسێکی ئەکادیمی و زانستی بێ و بتوانێ ڕۆڵێکی کارای ھەبێ لە بەرەو پێش بردنی بواری وەرزشی\nئەم هەواڵە 13534جار خوێندراوەتەوە


دوو زیندانی سیاسی کورد پاش ٢٤ ساڵ لە زیندان ئازاد کران – زاگرۆس پۆست\nماڵەوە / سیاسی / دوو زیندانی سیاسی کورد پاش ٢٤ ساڵ لە زیندان ئازاد کران\nدوو زیندانی سیاسی کورد پاش ٢٤ ساڵ لە زیندان ئازاد کران\nسێ شه‌ممه 17 كانونی یه‌كه‌م 2019\tسیاسی, کوردستان, مافی مرۆڤ, هەواڵ 80 جار خوێنراوه‌ته‌وه\nپاش بڕیاری دادستانی یەزد و ئیتلاعاتی کرماشان دوو زیندانی سیاسی کورد لە زیندان ئازاد کران.\nبەرەبەیانی ئەمڕۆ سێ شەممە ٢٦ی سەرماوەز دوو زیندانی سیاسی کورد بە ناوەکانی والی درودی و عومەر ئیمامی پاش ٢٤ ساڵ لە زیندان ئازاد کران.\nعومەر ئیمامی رێکەوتی ٣ی خەرمانان و والی درودی رێکەوتی ٩ی خەرمانانی ساڵی ١٣٧٥ی ھەتاویی لەگەڵ دوو کەسی دیکە بە ناوەکانی محەمەد مورادی و عەلی ساڵحی دەستگیر کران.\nرێکەوتی ٦ی سەرماوەزی ١٣٧٥ لە لایەن دادگای شۆڕشی شاری کرماشان ئەم چوار کەسە بە تۆمەتی موحاربە و ئەندامیەت لە حزبێکی کوردستانی بە زیندان حوکم دران پاش دە ساڵ لە زیندانی کرماشانەوە بۆ زیندانی یەزد دوور خرانەوە.\nبە پێی حوکمی دادگا والی درودی خەڵکی کامیاران و عومەر ئیمامی خەڵکی جوانڕۆ بە زیندانی ھەتاھەتایی و محەمەد مورادی خەڵکی سەرپێڵ زەھاو و عەلی ساڵحی خەڵکی روانسەر بە ٢٠ ساڵ زیندان حوکم دران.\nعەلی ساڵحی و محەمەد مورادی پاش تەواو بوونی ٢٠ ساڵ حوکمی زیندان ئازاد کران و حوکمی والی درودی و عومەر ئیمامی پاش ٢١ ساڵ لە زیندانی ھەتاھەتایی بۆ ٢٥ ساڵ کەم کرایەوە.\nجێگای باسە کە، والی درودی پاش ١٧ ساڵ و عومەر ئیمامی پاش ١٨ ساڵ مافی مەرەخەسیان پێ درا.


به‌خێر بێنه‌وه بۆ کافه کتێبه‌که‌م.ناتالیا - بنکەی روناکبیریی گەلاوێژ :: Gelawej\nبه‌خێر بێنه‌وه بۆ کافه کتێبه‌که‌م.ناتالیا\nوتار Dec 6, 2021\nدایکم له ژێر ده‌ستی باوکم و لێدانه بێ کۆتاییه‌که‌ی رزگاری کردم. هه‌ڵآتمه ده‌ر. به ده‌م و چاوی خوێناوییه‌وه گه‌یشتمه ماڵی نینی. جێگه‌یان بۆ داخستم چوومه ناو لێفه‌که‌وه .که‌مێک دوایی نینی هاته لای جێگاکه‌مه‌وه. وتی: ئه‌گه‌ر بتهه‌وێت هه‌وڵ ئه‌ده‌م له کارخانه‌که‌ی خۆماندا کارێکت بۆ بدۆزمه‌وه. له سه‌ره‌تاوه دژوار ئه‌بێ بۆت چوونکه هه‌رگیز کارت نه‌کردووه. به‌ره‌به‌ره ڕادێیت به‌ڵام ئه‌گه‌ر هه‌ر نه‌کرا ئه‌توانی ببیته کاره‌که‌ری ماڵان. وتم حه‌ز ناکه‌م ببمه کاره‌که‌ری ماڵآن حه‌ز ئه‌که‌م هیچ نه‌بێ له کارخانه کار بکه‌م. لێم پرسی مه‌گه‌ر ناکرێ سه‌به‌تێک گووڵ دانێم له‌سه‌ر قادرمه‌کانی که‌لیسا و بیفرۆشم؟ وتی: بێده‌نگ به و واز له‌و قسه گه‌مژانه بهێنه. تۆ ئه‌و کارانه نازانی. جیاله‌وه هه‌رگیز له حسێب و کتێب سه‌ر ده‌رناهێنی.\nپێم وت جولیۆ پاش تاقیکردنه‌وه‌که‌ی و پاش ده‌رچوونی له کۆلێژی یاسا له‌گه‌ڵ من زه‌ماوه‌ند ئه‌کات. وتێ : ئه‌و فکره له مێشکت فرێ بده‌ره ده‌ر. پێی وتم جولیۆ ده‌زگیرانێکی هه‌یه له‌شار و هه‌موو که‌س ئه‌وه ئه‌زانێت. کچێکی باریکه‌له که سه‌یاره‌یه‌کیشی هه‌یه. دیسان ده‌ستم کرده‌وه به گریان. نینی ئارامی کردمه‌وه. پێی وتم بخه‌وم و بیر له هیچ نه‌که‌مه‌وه . بالیفێکی دیکه‌ی هێناو به‌جێی هێشتم.\nپاش ماوه‌یه‌کی زۆر به‌خێر بێنه‌وه بۆ کافه کتێبه‌که‌م. هه‌وایه‌کی گه‌رم و هاوینێکی بێ کۆتاییه. هێشتا کتێبه‌کانمان له کافه ماوه و قاوه‌کانیش له‌سه‌ر جێی خۆیانن. کووپه‌کان خاوێن شۆردراون و هه‌ر موزیکێک ئێوه بتانهه‌وێت هه‌وای ئه‌م شوێنه پڕ ده‌کاته‌وه.\nئه‌و دێڕانه‌ی سه‌ره‌وه به‌شێک بوو له کتێبێکی (ناتالیا گینزبۆرگ) خانمێکی نووسه‌ر له ناوه‌راستی سیسیلی ئیتالیاوه که یه‌کێکه له سه‌مبۆله‌کانی رۆشنبیری ئیتالیا و ئورو‌پا. ساڵی 1983 وه‌ک نوێنه‌رێکی سه‌ربه‌خۆ چووه پارله‌مانی ئیتالیاوه. ته‌مه‌نی ناتالیا تاریک و روون بوو. رۆژان و شه‌وانێکی بێ کۆتایی له چالاکی سیاسی دژ به فاشیسته‌کان به‌سه‌ر برد و هه‌موو ژیانی له خه‌باتێکی بێ کۆتاییدا به سه‌ر چوو. کاتێک له‌گه‌ڵ لێئۆنه گینزبۆرگ زه‌ماوه‌ندی کرد ، لیئۆنه شۆرشگێرێکی دژ به فاشیست بوو که رۆژنامه‌ڤانی ده‌کرد و به‌رپرسی ناوه‌ندی چاپی ئینائۆدی بوو. به ده‌ستپێکی شه‌ری دووهه‌می جیهانی هه‌ردووکیان مه‌حکووم به نه‌فی کران بۆ شوێنێکی دوور به ناوی ئه‌برۆتێز. ژیانی ئه‌و ساڵانه‌ی ناتالیا له کورته چیرۆکی زستان له ئه‌برۆتێزدا ره‌نگی داوه‌ته‌وه.\n1944 گه‌رانه‌وه بۆ شوێنی خۆیان به‌ڵام چالاکییه‌کانی لێئۆنه دیسان تووشی کێشه‌ی کردن و چووه زیندانه‌وه و له به‌ندیخانه‌ی رێجیناچیلی گیانی خۆی له ده‌ستدا. ناتالیا هه‌رچه‌ند له 1952 دا له‌گه‌ڵ گابریه‌ل بالدینی مامۆستای زمانی ئینگلیزی زانکۆی رۆما ، زه‌ماوه‌ندی کرد به‌ڵآم عه‌شق به لێئۆنه هه‌میشه له دڵییدا مایه‌وه. کتێبه‌کانی ناتالیا یه‌ک له دوای یه‌ک فرۆشیان کرد و چه‌ندین خه‌ڵآتی بۆ ده‌سته‌به‌ر کرد.\nئه‌و جاده‌ی ده‌روات بۆ شار\nشکۆ بچوکه‌کان، چرپه شه‌وانه‌کان، مێرده‌که‌ی من ، هه‌رگیز له من مه‌پرسه، ئه‌لف و بێی بنه‌ماڵه ، ئاوه‌هام به‌سه‌ر هات و کتێبی شار و ماڵ به‌رهه‌مه‌کانی ناتالیان که هه‌موویان به زمانی فارسیش ته‌رجه‌مه کراون. نووسینه‌کانی ناتالیا فۆرمی تایبه‌تی خۆیان هه‌یه و وه‌ک ده‌وترێت ئیمزای کاره‌کانی پێوه‌یه. جۆریکی زۆر دیار له نێوان داستان و شێعر دا له نێوان کورته چیرۆک و ده‌قێکی ئه‌ده‌بییدا سه‌ما ده‌که‌ن. زۆربه‌ی داستانه‌کان له زمان ژنانی ساده‌ی ئیتالیاوه ره‌وایه‌ت ده‌کرێت. ژنانێکی تا سه‌ر ئێسقان سه‌میمی که به‌شوێن هه‌ندێک گۆڕان له ژیانیاندا ده‌گه‌رێن. ئه‌وان تووشی زۆر کێشه ده‌بن به‌ڵآم به هه‌موو ئه‌و ئازارانه‌وه له‌سه‌ره‌تای رێگادا ده‌مێننه‌وه. له به‌رهه‌مه‌کانی ناتالیا دا بابه‌ته‌کان، پێوه‌ندییه عێشقی و مرۆییه‌کان و که‌سایه‌تییه‌کان زۆر جار له یه‌ک ده‌چن. به زمانێکی ساده به‌ڵآم پڕ له خه‌م باس له به‌سه‌رهاته زۆر ئاساییه‌کانی ژیان ده‌کات. که‌ل و په‌لی ساده که له رێێ ئه‌وانه‌وه ده‌چێته قووڵترین کونجه‌کانی ژیانه‌وه. له رێگه‌ی پاڵتۆیه‌ک و تاڵیکی موو باس له خه‌یانه‌ت ده‌کات و به شۆردنی بالیفێک مه‌رگێک ره‌وایه‌ت ده‌کرێت. ژیان پڕه له حه‌قیقه‌تی تاڵ و کاره‌ساتی وه‌ها که دڵی که‌سه‌کان ده‌خورپێنێت. شێوازی تایبه‌تی ناتالیا له کتێبی شکۆ بچووکه‌کاندا زیاتر له هه‌ر ده‌قێکیتر ده‌رده‌که‌وێت. له‌وێدایه که جۆرێکی تایبه‌تی نووسین که له‌نێوان رۆمان و شێعر و وتاری ئه‌ده‌بییدا راده‌وه‌ستێت، سه‌ر هه‌ڵده‌دات:\nئه‌و هه‌میشه گه‌رمایه‌تی . من هه‌میشه سه‌رمامه. ئه‌و چه‌ندین زمان ده‌زانێت ، من زمانی دایکیشم باش نازانم. ئه‌و باش ده‌توانێت هه‌موو شوێنه‌کان بدۆزێته‌وه، له شاره تازه‌کاندا دوای یه‌ک رۆژ وه‌ک په‌پووله هه‌موو شه‌قامه‌کان ده‌گه‌رێت. من له شاره‌که‌ی خۆمدا بۆ گه‌رانه‌وه‌ی ماڵه‌وه ده‌بێ پرسیار بکه‌م. توره‌بوونه‌که‌ی ئه‌و له که‌فی سه‌ر بیره ده‌چێت، زوو ته‌واو ده‌بێت هی منیش وایه به‌ڵام دوایی تاڵیه‌کی سه‌یر داگیرم ده‌کات. ئه‌و شانۆ و موسیقا ده‌ناسێت. من رقم لێیانه و له هه‌موو دنیا ته‌نیا یه‌ک شت باش ده‌زانم و عاشقییم: شێعر.\nهه‌روه‌ها له به‌شێکیتر له کتێبی شکۆ بچووکه‌کاندا له تێکستێک به ناوی پێڵاوه دڕاوه‌کان به‌م شێوه‌یه ده‌نووسێت:\nهه‌ندێجار هاورێکه‌م ده‌ڵێت له ئیشکردن ماندوو بووه و حه‌ز ده‌کات ئیتر بیر له هیچ شتێک نه‌کاته‌وه. ده‌یهه‌وێت خۆی له مه‌یخانه‌یه‌کدا ئه‌سیر بکات و هه‌موو پاره‌ی پاشه‌که‌وته‌که‌ی بدات به مه‌ی. یان ئه‌وه‌ی که له ناو جێ و باندابخه‌وێت و ئیتر بیر له هیچ نه‌کاته‌وه هه‌تا بێن کاره‌با و ئاو و غاز له ماڵه‌که ببڕن و ئارام ئارام هه‌موو شتێک وێران ببێت. من ده‌بێ بگه‌رێمه‌وه بۆ لای دایکم و منداڵه‌کانم. هاورێکه‌م ده‌ڵێ هه‌ر کات تۆ برۆی منیش وا ده‌که‌م.\nهه‌وێنی نووسینه‌کانی ناتالیا پێوه‌ندی نێوان مرۆڤه‌کانه که لێورێژه له بێده‌نگی. رسته‌ی بڕ بڕ و کورت که ناتوانێت هه‌موو پێوه‌ندی نێوان که‌سه‌کان بگێڕێته‌وه. مرۆڤه‌کانی ناتالیا که‌سانێکن که هه‌میشه خه‌و به سه‌فه‌ره‌وه ده‌بینن یان ده‌چن بۆ سه‌فه‌ر یان له خۆئاماده‌کردندان. زۆر جار سه‌فه‌ر ده‌بێته تراژێدی بۆیان به‌ڵام ئه‌وان به خه‌یاڵیه‌وه ده‌ژین. که‌سانێک له چینی هه‌ژاری کۆمه‌ڵگه که جیهانی ده‌ره‌وه‌یان نامیهره‌بانه له‌گه‌ڵیاندابه‌ڵام ئه‌وان هه‌میشه خه‌ریکی گۆڕینی شوێنی خۆیانن.\nهه‌موو کتێبه‌کانی ناتالیا گینزبۆرگ وه‌رگێڕداونه‌ته سه‌ر زمانی فارسی و خوێنه‌ری زۆریان هه‌یه.\nپاش هه‌موو ساڵانی چالاکی دژ به فاشیزم و نووسینی جیددی ناتالیا له 1991 دا کۆچی دوایی کرد.


به هێرشیی ئاسـمانی له یه‌مه‌ن 3 میلیتانی ئیسلامی ده‌کوژرێن\nکاربه‌ده‌سـتانی ئاسایشی یه‌مه‌ن ده‌ڵێن له ئاکامی هێرشی ئاسـمانی بۆ سه‌ر میلیتانه ئیسلامیـیه‌کان له پارێزگای ئه‌بیه‌نی باشوری وڵاته‌که به لای که‌م 3 چه‌کدار کوژراون.\nکاربه‌ده‌سـتان ده‌ڵێن هێرشه‌کان به‌ره‌به‌یانی ئه‌مڕۆ پـێـنجشه‌ممه کراون و له بنکه‌یه‌کی پـۆلیسیان داوه که زوویه‌کی ئه‌مسـاڵ له لایه‌ن میلیتانه‌کانه‌وه له شـارۆچکه‌ی ئه‌لوه‌ضیع ده‌ستی به‌سه‌رداگیراوه.\nڕاپـۆرتی دژ به یه‌ک هه‌ن سه‌باره‌ت به‌وه‌ی فڕۆکه‌ی جه‌نگی ئه‌مه‌ریکایی یان یه‌مه‌نی بنکه‌که‌یان بۆرده‌مان کردبێت. وڵاته یه‌کگرتووه‌کانی ئه‌مه‌ریکا یارمه‌تی له‌شـکری یه‌مه‌ن ده‌دات له به‌رامبه‌ر ئه‌و هاوکاریـیه‌ی ده‌یکات له شه‌ڕی میلیتانه‌کانی ئه‌لقاعیده، ئه‌وانه‌ی له چه‌ند ناوچه‌یه‌کی بێ سه‌روبه‌ری ئه‌و وڵاته هه‌ژاره‌دا هه‌ن.\nجێی ئاماژه پـێـکردنه میلیتانه ئیسلامیـیه‌کان، ئه‌وانه‌ی هه‌ندێـک په‌یوه‌ندیان به قاعیده‌وه هه‌یه له‌م مانگانه‌ی دوایی ده‌سـتیان به‌سه‌ر چه‌ند شـارۆچکه‌یه‌کی باشوری یه‌مه‌ندا گرتووه له‌و ده‌مه‌ی هێزه‌کانی حکومه‌ت بۆ ماوه‌ی پـێـنج مانگه ڕووبه‌ڕووی ڕاپه‌ڕینی ئۆپـۆزسیۆن بوونه‌ته‌وه له ناوچه‌ی دیکه‌ی وڵاته‌که‌دا.\nخۆپـیشـانده‌ران داوای کۆتایی هێنان به حوکمڕانی زۆرداری سه‌رۆک عه‌لی عه‌بدوڵا سـاڵح ده‌که‌ن که‌وا بۆ 33 سـاڵه درێژه‌ی کێشـاوه.


زمان، چەنەبازیی بێدەنگ – بڵاگی ئاسۆ\nزمان، چەنەبازیی بێدەنگ\nهەنگاوی یەکەم لەوانەیە بریتیی بێت لە پاککردنەوەی زمانی رۆژانە لە مانای سوواو و دەلالەتی هەڵە، کە بەرهەمی مێژوویەکە لە گەشەی ناتەندروست. چونکە زمانی نەخۆش و ناتەندروست توانای تەعبیرکردنی نییە لە فکرو ئامانجی ڕەوا و دروست. زمانی رۆژانەی ئێمە پڕیەتی لە وشەی بارکراو بە ماناو دەلالەتی هەڵە، کە بواری ئەوەنادات تەعبیربێت لە مەبەست و ئامانجێک، کە لەبنەڕەتدا ئەبوایە هەڵگری دەلالەتێکی تایبەت بێت.\nمێژوو، گەل، ئازادیی، بەرپرسیارێتیی، شەهید، سەرکردە، راپەڕین، رێزگرتن، درۆ، حەقیقەت، ئیمان، شار، دەستەڵات، …. و (هەموو وشەکانی دووتوێی فەرهەنگێک، لە بەرگی یەکەمەوە تا کۆتایی). لە مۆنۆلۆگدا (قسەکردن لەگەڵ خۆتدا) بەرئەنجامی بەهەڵە بەکارهێنانی زمان، لەوانەیە تەنیا بە زیانی تاکێک بشکێتەوە. بەڵام بۆ گفتووگۆکردن و پەیوەندی (کۆمینیکەیشن) لەگەڵ ئەوانی تردا، ئەنجامەکەی لەوە باشتر نابێت، کاتێک هەوڵ ئەدەیت لە پشیلەیەک بگەیەنیت، سێ و دوو ئەکاتە پێنج. لە باروودۆخێکی ئاوادا، شتێک نییە ناوی گفتووگۆکردن بێت، چونکە کەس “هیچ” ناڵێت.\nمەبەست لە پەیوەندیکردن (کۆمیونیکەیشن)، گواستنەوەی ماناو دەلالەتە لە کەسێک(مرۆڤێک)ەوە بۆ کەسێک(مرۆڤێک)ی تر. عیبرەت لە زۆر ووتن، بەکارهێنانی زۆرترین وشەدا نییە، بەڵکو، لە گەیاندنی مەبەست و دەلەلەتدایە. مرۆڤ ئەکرێت قسەی زۆربکات، ڕەچاوی هەموو یاساکانی رێزمانیش بکات، بەڵام لە ڕاستیدا “هیچ” نەڵێت. ئەکرێت فەزای گشتیی ئێمە تووشی ئەو نەخۆشییە بووبێت. چونکە، بە بەراوورد بە “میلەتەکانی تر”، ئێمە زۆر قسەئەکەین (میلەتێکی زۆربڵێین). بەڵام “هیچ” ناڵێین، واتە مانا ناگەیەنین. ئەگەریش مانا بگەیەنین، مانای هەڵە و دەلالەتی هەڵە ئەگەنین.\nلەوانەیە ئەم پووچگەراییەی زمان و سیستەمی ئاخاوتن هەڵەی ئێمە نەبێت. بە بڕوای من، زمانەکە تووشی پەتایەک بووە. وشەکان “مانا”یان نەماوە. یان، بەلایەنی کەمەوە، دەلالەت و مانای هەڵەیان هەڵگرتووە. بۆیە سەیرنەبێت بەلاتەوە، ئەگەر من و تۆ، دوای چەند کاتژمێر لە “گفتووگۆکردن”، دونیابینیی و باوەڕەکانمان هەروەکو خۆیان وان و زۆربەی جاریش، وەک ئەوە وایە، هەر یەکتریشمان نەدواندبێت. ئەم پەتایە ناو ئەنێم “چەنەبازیی بێدەنگ”. واتە، زۆر قسەکردن و “هیچ” نەووتن. سەیرنییە، ئەم هەموو قسەکردن وژاوەژاوە، هیچمان پێناڵێت؟ یان هیچی “تازە”مان پێناڵێت؟ زمانمان تووشی دەردێکی کوشندەبووە. دەرمانەکەی لە پێناسەکردنەوەی وشەکاندایە، لە مانا بەخشینەوەدایە بە وشەکان، لە گومانکردندایە لە هەموو ئەو “مانا”یانەی هیچ پەیوەندییەکی بە ژیانی ئێمەوە نەماوە.\nدەرئەنجام: قسەکردنی زۆر و بێدەلالەت، مێشک ماندوو ئەکات، بەڵام بیرکردنەوەمان ناورووژێنێت. دەست بە وشەکانتانەوە بگرن و تەنیا بۆ گەیاندنی مەبەستێک، یان ئامانجێک بەکاریان بێنن.\nTagged زمان، چەنەبازیی بێدەنگلێدوانێک بنووسە


دوانیوەڕۆی ئەمڕۆ 7ی کانوونی دووەم، لەسەر ڕێگەی کەرکوک – هەولێر دەستڕێژی گولە لە ئۆتۆمبیلی کەسێک کرا و دەستبەجێ گیانی لە دەستدا.\nپەیامنێری تۆڕی میدیایی ئێستا لە هەولێر ڕایگەیاند، “ڕوداوەکە لە نزیک سەنتەرێکی چاککردنەوەی ئۆتۆمبیل لەسەر ڕێگەی کەرکوک – هەولێر ڕویداوە و دوای ئەوەی تەقە لە ئۆتۆمبیلێکی جۆری کیا ڕیۆ کراوە و شۆفێرەکە گیانی لە دەستداوە”.\nبەپێی زانیارییەکانی تۆڕی میدیایی ئێستا، هۆکاری ڕوداوەکە بەهۆی کێشەیەکی کۆمەڵایەتی کۆنەوە بووە و ئەو کەسە لەناو “دوژمنداری”یەکی کۆندا بووە.\nشایەتحاڵانی ڕوداوەکە دەڵێن، ئۆتۆمبیلێکی دیکە لە تەنیشت ئۆتۆمبیلی کوژراوەکە وەستاوە و دەستڕێژی لێکردووە.\nكۆمسیۆن داوادەكات فەرمانبەرانی گرێبەست بكرێن بە هەمیشەیی\nلیژنەی باڵای هەڵبژاردنی یەکێتی لە هەولێر، ئەنجامە بەراییەکانی دەنگدانی لە پارێزگاكە ڕەتکردەوە و دەڵێت، “ئامێرەکانی دەنگدان دەستکاری کراون”.…


قه‌ده‌خه‌كردنی ناوی كوردستان له ئه‌تاتوركه‌وه تا ئه‌ردۆگان\nئیدی له توركیا هیچ پارتێكی سیاسی و هیچ ده‌زگایه‌ك ناتوانێت ئینكاری بوونی كورد بكات، ئه‌و رۆژانه به‌سه‌ر چوو و نایه‌ته‌وه، به‌ڵام ئێستا له‌ناو په‌رله‌مانی توركیا گفتوگۆ له‌باره‌ی وشه‌ی بوون و نه‌بوونی (كوردستان) ده‌كرێت.\nئاشكرایه دوای ئه‌نجامدانی ریفراندۆم بۆ هه‌مواركردنه‌وه‌ی ده‌ستووری توركیا، په‌یڕه‌وی ناوه‌خۆی توركیا گۆڕانی به‌سه‌ردا هات و وشه‌ی (كوردستان) له‌ناو په‌رله‌مانی توركیا قه‌ده‌غه كرا. بۆیه كاتێك عوسمان بایده‌میر له‌ناو په‌رله‌مانی توركیا ناوی كوردستانی هێنا سزایان دا.\nئه‌م وڵاته تاوه‌كو ئێستا عه‌قڵیه‌ت و زیهنییه‌تی به‌رامبه‌ر به كورد و كوردستان نه‌گۆڕاوه، هه‌میشه به چاوی سووك و ریسوایی له كورد ده‌ڕوانن، مێژوویش شایه‌ده چه‌نده هه‌وڵی سڕینه‌وه‌ی كورد و كوردستانیان داوه، كه ئه‌مه‌یش هه‌میشه عه‌یبه‌یه‌كی گه‌وره بوه بۆ توركیا.\nپێشتر له توركیا به كورد ده‌وتوا توركی شاخی، ته‌نانه‌ت چیرۆكێك هه‌بوو له‌و روه‌وه كه زۆرجار له میدیاكانی توركیا بڵاوده‌كرایه‌وه. ئه‌وان ده‌یانگوت كورد له بنه‌ڕه‌تدا توركی شاخاوییه، كاتێك سه‌رما و سۆڵ ده‌هات و به‌فرێكی زۆر به‌سه‌ر چیاكاندا ده‌باری، ئیدی كوردیش له شێوه‌ی (گورگ) هاواریان ده‌كرد، بۆیه ناویان لێنرا (كورد). له زمانی توركیدا (kurt) به واتای گورگ دێت، بۆیه له‌و چیرۆكه‌دا ده‌ڵێت ناوی كورد له گورگه‌وه سه‌رچاوه‌ی گرتوه، گه‌رنا ئه‌وان توركی شاخاوین.\nعه‌زیز نه‌سین نووسه‌ر و ته‌نزنووسی به‌ناوبانگی تورك، له‌باره‌ی ئه‌و چیرۆكه‌وه ده‌ڵێت: "چه‌ندین ساڵه خه‌ریكی نووسینی ته‌نزم، به‌ڵام تاوه‌كو ئێستا نه‌متوانیوه چیرۆكێكی كۆمیدی له‌و شێوه‌یه هه‌ڵببه‌ستم."\nئه‌وكاته‌ی سه‌دام حوسێنی دكتاتۆر هه‌ڵه‌بجه‌ی كیمیاباران كرد و پاشان له‌ساڵی 1990، به سه‌دان كوردی باشوور رویان له توركیا كرد و له كه‌مپێكدا شوێنیان بۆ كرایه‌وه له ئامه‌د. ئه‌وكات میدیای توركیا نه‌یده‌زانی چی ناوێك له‌و ئاواره كوردانه بنێت.\nمیدیای توركیا خۆی یه‌كلایی كردبوه‌وه له توركیا به كوردی ده‌گوت توركی شاخاوی، به‌ڵام ئایه ده‌كرێت به كوردانی باشوور بڵێت عه‌ره‌بی شاخاوی یان به كوردانی رۆژهه‌ڵات بڵێت عه‌جه‌می شاخاوی؟ پاشان گوتیان ناویان لێ ده‌نێین (ئه‌و پێشمه‌رگانه‌ی له ده‌ستی سه‌دام رایان كردوه)، له‌وه‌یشدا په‌شیمان بوونه‌وه، كاتێك زانیان پێشمه‌رگه‌به واتای چه‌كداری كورد دێت. چه‌ندین ناوی تر پێشنیار كرا و زۆربه‌یان ره‌تكرایه‌وه. تا له‌سه‌ر ئه‌وه رێككه‌وتن بڵێن (هاووڵاتیانی باكووری عێڕاق له‌به‌ر بۆردومان و زوڵم و زۆری سه‌دام رایان كردوه‌ته توركیا). ئاخر له بیریان چوو له خۆیان بپرسن ئه‌ی بۆچی هاووڵاتیانی باشووری عێڕاق یان رۆژهه‌ڵات و رۆژئاوای عێڕاق بۆردومان ناكرێن، ته‌نیا هاووڵاتیانی باكوور عێڕاق بۆردومان ده‌كرێت!\nده‌مه‌وێت بڵێم له توركیا وشه‌ی كورد و كوردستان به شێوه‌یه‌ك قه‌ده‌غه بوه، ته‌نانه‌ت میدیای توركیایش زۆر به دیقه‌ت و ترسه‌وه له‌و وشه‌ی روانیوه و هه‌رگیز كورد و كوردستانیان به كار نه‌هێناوه.\nجه‌لال باشلانگچ نووسه‌ری دیاری توركیا ده‌نووسێت، له ساڵی 1990 ئه‌ندام په‌رله‌مانێكی كورد به‌ناوی (نوره‌دین دیله‌ك) له‌سه‌ر پارتی (ANAP) كه تورگوت ئۆزه‌ل سه‌رۆكی بوو، له‌ناو گۆنگره هه‌ستا و به زمانی كوردی گوتی "چۆنن باشن"، بۆیه له‌و سه‌رده‌مه‌دا وشه‌ی كوردستان له لایه‌ن ئه‌وه‌وه بڵاوكرایه‌وه و، ئه‌وكاتیش میدیاكانی توركیا و دادگا ویستی سزای بدات، به‌ڵام ئه‌نجامی نه‌بوو.\nله ساڵی 2013 ره‌جه‌ب ته‌ییب ئه‌ردۆگان له ئامه‌د له وتارێكدا گوتی "كوردستان راستییه‌كی مێژووییه"، به‌ڵام به‌داخه‌وه ئێستا ئاكپارتی و مه‌هه‌په به فه‌رمی وشه‌ی كوردستانیان له‌ناو په‌رله‌مانی توركیا قه‌ده‌غه كردوه. ئه‌مه‌یش ده‌مانگێڕێته‌وه بۆ ساڵانی حه‌فتا و هه‌شتایه‌كانی توركیا، كاتێك ده‌وڵه‌ت به هه‌موو هێز و توانایه‌وه رووبه‌رووی كورد و كوردستان ده‌بوویه‌وه. هه‌روه‌ها هه‌موو ئه‌و هه‌وڵ و ماندووبوونه‌ی ئه‌ردۆگان و ئاكپارتی بۆ كورد و چاره‌سه‌ركردنی كێشه‌ی كوردیان كرد له توركیا، به‌م هه‌نگاو و هه‌وڵانه به فێڕۆ ده‌چێت و، كورد به ته‌واوی پشت له ئه‌ردۆگان ده‌كات.


ئەندامێکی حیزبی دێمۆکرات لە شاری سنه کۆچی دوایی کرد\nزایینی: ٢٤-٠٥-٢٠١٧ - هەتاوی: ١٣٩٦/٠٣/٠٣ - ١٩:٥١ تاران قه‌باره‌ی فۆنت:\nکوردستان میدیا: ئەندامێکی حیزبی دێموکراتی کوردستانی ئێران لە شاری سنه ماڵئاوایی لە ژیان کرد.\nبەپێی هەواڵی گەیشتوو بە ماڵپەڕی کوردستان میدیا، ڕۆژی سێشەممە، ڕێکەوتی ٢ی جۆزەردانی ١٣٩٦ی هەتاوی، کاک "یونس سەفایی" ئەندامی حیزبی دێموکراتی کوردستانی ئێران کوڕی حاجی "مەڵکە"، لە تەمەنی ۵۹ ساڵیدا بە هۆی نەخۆشی کۆچی دوایی کرد.\nکاک یۆنس سەفایی، ئەندامێکی دڵسۆزی حیزب و گەل بوو کە هەر کات پێشمەرگەکانی حیزب سەردانی گوندی هوویە و ناوچەی ژاوەرۆیان کردبێ، ناوبراو یارمەتی و هاوکاریی کردوون.\nناوبراو لە ساڵی ٦٤ـەوە وەک ئەندام لە ڕێزی تەشکیلاتی حیزبدا تێکۆشانی خوی دەست پێکرد وبەوپەری دڵسۆزیەوە ئەرکی خوی جێبەجێ دەکرد.\nحیزبی دێموكراتی كوردستانی ئێران سەرەخۆشی لە بنەماڵە، خزم و کەس و کاری ناوبراو دەکات و خۆی بە شەریکی خەمیان دەزانێت.


یەکەم ساموئێل 3\n<< < یەکەم ساموئێل 3 > >>\nیەزدان ساموئێل بانگ دەکات\n١ منداڵەکەش، ساموئێل، لەلای عێلی خزمەتی یەزدانی دەکرد و لەو ڕۆژانەدا فەرمایشتی یەزدانیش دەگمەن بوو، پێشبینیش زۆر ڕانەدەگەیەنرا.\n٢ لەو کاتەی عێلی چاوەکانی کز ببوون و توانای بینینی نەبوو، شەوێکیان لە شوێنەکەی خۆیدا پاڵکەوتبوو، ٣ ساموئێلیش لە چادری پەرستنی یەزدان پاڵکەوتبوو، کە سندوقی خودای لێبوو، بەر لەوەی چرای خودا بکوژێتەوە، ٤ جا یەزدان ساموئێلی بانگکرد.\nئەویش گوتی: «ئەوەتام.» و ٥ ڕایکرد بۆ لای عێلی و گوتی: «ئەوەتام، چونکە بانگت کردم.»\nعێلیش گوتی: «بانگم نەکردوویت، بگەڕێوە و پاڵبکەوە.» ئەویش ڕۆیشت و پاڵکەوتەوە.\n٦ یەزدان دووبارە ساموئێلی بانگکردەوە، ساموئێلیش هەستا و بۆ لای عێلی ڕۆیشت و گوتی: «ئەوەتام، چونکە بانگت کردم.»\nعێلیش گوتی: «کوڕم بانگم نەکردوویت، بگەڕێوە و پاڵبکەوە.»\n٧ ساموئێلیش هێشتا یەزدانی نەناسیبوو و هێشتا فەرمایشتی یەزدانی بۆ ڕانەگەیەنرابوو.\n٨ بۆ سێیەم جار یەزدان ساموئێلی بانگکردەوە، ئەویش هەستا و ڕۆیشت بۆ لای عێلی و گوتی: «ئەوەتام، چونکە بانگت کردم.»\nئینجا عێلی تێگەیشت کە یەزدانە منداڵەکە بانگ دەکات. ٩ جا عێلی بە ساموئێلی گوت: «بڕۆ و پاڵبکەوە، ئەگەر بانگی کردیت، بڵێ: ”بفەرموو یەزدان، بەندەت گوێی گرتووە.“» ساموئێلیش ڕۆیشت و لە شوێنەکەی خۆی پاڵکەوتەوە.\n١٠ ئینجا یەزدان هات و وەستا و وەک جارەکانی پێشوو بانگی کرد: «ساموئێل! ساموئێل!»\nساموئێلیش گوتی: «بفەرموو، بەندەت گوێی گرتووە.»\n١١ یەزدانیش بە ساموئێلی فەرموو: «ئەوەتا من لەناو ئیسرائیلدا خەریکە شتێک دەکەم، کە گوێیەکانی هەرکەسێک بیبیستێت بزرنگێتەوە. ١٢ لەو ڕۆژەدا هەموو ئەوەی لە دژی عێلیم فەرموو سەبارەت بە ماڵەکەی، لە سەرەتاوە هەتا کۆتایی جێبەجێی دەکەم. ١٣ من پێم ڕاگەیاند کە بۆ هەتاهەتایە سزا بەسەر بنەماڵەکەیدا دەسەپێنم لەبەر ئەو گوناهەی کە خۆی دەیزانێت، چونکە کوڕەکانی کفریان بە خودا کرد و ئەویش ڕێی لێ نەگرتن. ١٤ لەبەر ئەوە سوێندم بۆ ماڵی عێلی خوارد، کە تاوانەکەی بنەماڵەی عێلی کەفارەتی بۆ نەکرێت، نە بە قوربانی سەربڕاو و نە بە پێشکەشکراو هەتاهەتایە.»\n١٥ ئینجا ساموئێل هەتا بەیانی پاڵکەوت و دەرگاکانی ماڵی یەزدانی واڵا کرد. ساموئێل ترسا ئەو بینینە بە عێلی ڕابگەیەنێت. ١٦ ئینجا عێلی ساموئێلی بانگکرد و گوتی: «کوڕم ساموئێل.»\n١٧ عێلی گوتی: «ئەو قسەیە چی بوو کە پێی فەرموویت؟ تکایە لێمی مەشارەوە. خودا توندترین سزات بدات، ئەگەر وشەیەکم لێ بشاریتەوە لە هەموو ئەوەی پێی فەرموویت.» ١٨ ساموئێلیش تەواوی فەرموودەکەی پێ گوت و هیچی لێی نەشاردەوە، ئەویش گوتی: «خۆی یەزدانە، ئەوەی بە باشی بزانێت با بیکات.»\n١٩ ساموئێل گەشەی دەکرد، یەزدانیش لەگەڵی بوو، نەیهێشت هیچ یەکێک لە قسەکانی ساموئێل بشکێت. ٢٠ جا هەموو ئیسرائیل هەر لە دانەوە هەتا بیری شابەع* زانییان کە ساموئێل متمانەپێکراوە ببێت بە پێغەمبەری یەزدان. ٢١ یەزدان بەردەوام لە شیلۆ خۆی بۆ دەردەخست، چونکە لەوێ بە ڕێگەی فەرمایشتەکەیەوە خۆی بۆ ساموئێل ئاشکرا کردبوو.


ئه‌مینداری گشتی جه‌ماعه‌ت له‌گه‌ڵ حوجه‌تولئیسلام یونسی ديدار و چاوپێکەوتنی كرد\nعه‌بدوڕڕه‌حمان پیرانی، ئه‌مینداری گشتی جه‌ماعه‌تی ده‌عوه‌ت و ئیسلاحی ئێران ئێوارەی پێنج شەممە له‌گه‌ڵ حوجه‌تولئیسلام یونسی؛ جێگری تایبه‌تی سه‌رۆك كۆمار له بواری هۆز و كه‌مینه‌كانی ئایینی و ئایینزایی چاوپێكه‌وتن و وت‌ووێژی كرد.\nئەمێنداری گشتی جه‌ماعه‌ت له چاوپێکەوتنی له‌گه‌ڵ سه‌رۆک کۆمار له‌سه‌ر ڕه‌چاوکردنی مافی ھه‌موو ئه‌ندامانی کۆمه‌ڵگا جه‌ختی کرد\nتاران - پێگه‌ی ھەواڵنێری ئیسلاح\nمامۆستا عه‌بدوڕڕه‌حمان پیرانی، ئه‌مینداری گشتی جه‌ماعه‌تی ده‌عوه‌ت و ئیسلاح، له چاوپێكه‌وتنی كۆمه‌ڵێك له زانایان و نوێنه‌رانی ئه‌هلی سوننه‌تی ئێران له‌گه‌ڵ سه‌رۆك كۆماری ئێران، كه ڕۆژی یه‌ك‌شه‌ممه ٢١ی سه‌رماوه‌ز به‌ڕێوه چوو، به ڕچاوکردنی که‌رامەتی ئینسانی، جه‌ختی كرده سه‌ر پاراستنی مافی ته‌واوی ئه‌ندامانی كۆمه‌ڵگا.\nجێگری ئەمێنداری گشتی جەماعەت: مرۆڤەکان، لە ھەر ئایین و ڕەگەز و نەتەوەیەک، جێگای ڕێزن.\nخونج - پێگەی ھەواڵنێری ئیسلاح\nدانیشتنی ئه‌ندامانی جەماعەتی ده‌عوه‌ت و ئیسلاحی شاری خۆنج، بە ئامادەبوونی شێخ سەعدەدین سدیقی، جێگری ئەمینداری گشتی جەماعەت و وتارخوێنی ھەینی ئەم شارە، لە ژێر ناوی «کەرامەتی مرۆڤ» ڕۆژی پێنج شەممە، 11ی سەرماوەزی ئەمساڵ، بەڕێوە چوو.\nئەمینداری گشتی جەماعەت بەبۆنەی کۆچی مامۆستا جودی، برووسکەی سەرەخۆشی بڵاوکردەوە\nئه‌منیداری گشتی جەماعەتی ده‌عوه‌ت و ئیسلاح، مامۆستا عبدالرحمن پیرانی به بۆنه کۆچی زانای پایه‌به‌رز، مامۆستا محه‌مه‌د ڕه‌ئوف جوودی تالش، بروسکه‌ی سه‌ره‌خۆشی بڵاو کرده‌وه.


کریستیانۆ ڕۆناڵدۆ دۆس سانتۆس ئاڤێیرۆ (گۆکردنی پۆرتووگالی: [kɾiʃˈtjɐnu ʁɔˈnaɫdu] کریس-چیا-نوو ڕۆ-ناڵ-دوو؛ لەدایکبووی ٥ی شوباتی ١٩٨٥) یاریزانێکی پیشەگەری تۆپی پێیە کە یاری بۆ یانەی یۆڤانتۆس و ھەڵبژاردەی تۆپی پێی پورتوگال دەکات لە ڕۆڵی ھێرشبەردا. زۆرجار ناسراو بە باشترین یاریزانی جیھان و یەکێک لە باشترین یاریزانەکانی مێژوو، ڕۆناڵدۆ توانیوییەتی ٥ جار خەڵاتی بالۆن دۆر و ٤ جار خەڵاتی پێڵاوی ئاڵتوونی بباتەوە، ھەریەکییان کە بۆ یاریزانانی ئەورووپی خەڵاتدەکرێن.\nکریستیانۆ ڕۆناڵدۆ دۆس سانتۆس ئەڤێڕۆ\n(١٩٨٥-0٢-0٥) ٥ی شوباتی ١٩٨٥ (تەمەن ٣٦)\nفونچاڵ، مادیرا، پورتوگال\n١٫٨٧ م (٦ پێ ٢ ئینچ)\nئامارەکانی لەگەڵ یانەکان\nسپۆرتینگ لیسبۆن B 2 (0)\nسپۆرتینگ لیسبۆن 25 (3)\nمەنچیستەر یونایتد 196 (84)\nڕیاڵ مەدرید 292 (311)\nیوڤێنتوس 91 (77)\nئامارەکانی لەگەڵ هەڵبژاردەکەی\nپورتوگال خوار 15 ساڵ 9 (7)\nپورتوگال خوار 17 ساڵ 7 (5)\nپورتوگال خوار 20 ساڵ 5 (1)\nپورتوگال خوار 21 ساڵ 10 (3)\nپورتوگال خوار 23 ساڵ 3 (2)\nپورتوگال 173 (103)\nڕۆناڵدۆ دوور لە یاریگاکان\n٩ دەستکەوت و سەر ژمێریەکان\n١١ کریستیانۆ و تۆڕە کۆمەڵایەتیەکان\nڕۆناڵدۆ لە گەرەکی سان ئەنتۆنیۆ لە شاری فونچال سەر بە پارێزگای مادەیرا لە دایک بووە. ھەروەھا دوو خوشکیشی ھەیە بە ناوەکانی (ڕۆیاڕ و لییانا) ئەو بچوکتری مندال بووە لە ناو خێزانەکەیدا. ڕۆناڵدۆ لەسەر ناوی سەرۆکی پێشووی ویلایەتە یەکگرتووەکانی ئەمریکا ڕۆنالد ڕیگان کە باوکی ڕۆناڵدۆ زۆر پێی سەرسام بوو ناو نراوە. لە تەمەنی منداڵیدا، جارێکیان سەری مامۆستاکەی بە کورسی شکاند چونکە مامۆستاکە گاڵتەی بە ڕەگەزی ڕۆناڵدۆ کردبوو کە خەڵکی شاری مادێریانە و ناوچەیەکی ھەژارنشینە. باوکی ڕۆناڵدۆ خۆزێ دینیس بەھۆی ئالودەبوون بە زۆر خواردنەوەی مەی تووشی نەخۆشی جگەر ھات و کۆچی دوایی کرد کاتێک ڕۆناڵدۆ تەمەنی ٢٠ ساڵ بوو. لە ساڵی ٢٠٠٧ ڕۆناڵدۆ پەڕتوکی ژیاننامەی خۆی بڵاوکردەوە بە ناوی ساتەکان. لەگەڵ یەکێک لە خوشکەکانی دوکانێکی بۆتیکیان کردەوە (پۆشاک) بە ناوی ” CR7 ” کە ئێستا ئەو دوکانە دوو لقی ھەیە و ھەردووکیان لە پرتوگالە لە شارەکانی لیشبۆنە و مێدیرا، جوانترین خانمەکتەر لای ڕۆناڵدۆ ئەنجلینا جۆولیە ھەمیشە ئارەزووی لەکارەکانی ئەو ھوونەرمەندەیە وە ڕۆناڵدۆ زۆر ئارەزوو لەکڕینی ئۆتۆمبێڵ دەکات تا ئێستا چەندەھا ئووتمبێلی تایبەت و گرانبەھای کڕیوە لەوانە فیڕاڕی و ئۆدی و ھیتر، جگە لە پۆرتوگالی زمانەکانی ئیسپانی و ئینگلیزی بە باشی دەزانێت.\nڕۆناڵدۆ پێشتر پەیوەندی سۆزدار لەگەڵ ھەریەکە لە لوانا بیلێتی، ئیمۆجین تۆماس، نێریدا گالاردۆ، نیکی گازیان، کارینا باچی، مێرکۆ ڕۆمێرۆ، میرێلا گریسلاس، پاریس ھیڵتۆن، کیم کارداشیان ڕافایلۆ فیکۆ و ئەلایس گۆدوین و جیما ئەتکینسن و ماریا شەراپۆڤا ھەبووە، وە لە سەرەتاکانی ساڵی ٢٠١٠ پەیوەندی لەگەڵ ئایرینا شایکی کچە نمایشکاری رووسی ھەبوو، دواتر لە ٢٠١٥ لێک جیابوونەوە. لە ئێستادا لەگەڵ جۆرجینا ڕۆدریگز ھاوسەرگیریان کردووە و خاوەن دوو منداڵن.\nلە ٢٠١٠/٧/٣ ڕۆناڵدۆ لەسەر تۆڕە کۆمەڵایەتییەکانی فەیسبووک و تویتەر ئاشکرایکرد کە بووەتە باوک و کوڕەکەی ناونا جۆنیور ھەروەھا کە جونیور بوو بە (٤) سال ئاشکرای کرد کەوا جۆنیوری ھەلگرتوەتەوەو کوری خۆی نیە. ڕۆناڵدۆ یەکەم کەسی نا ئەمریکی بو کە ژمارەی ھاندەرەکانی لە فەیسبووک لە ١٠ میلیۆن کەس تێپەڕێت. ژمارەی ھاندەرانی ڕۆناڵدۆ لە فەیسبووک لە ئێستادا زیاد لە ١٢٠ میلیۆنە و بە بێ ڕکابەر لە پێش گشت یانە و یاریزانە وەرزشییەکان دێت.\nژیانی وەرزشی لەگەڵ یانەکاندەستکاری\nڕۆناڵدۆ لە تەمەنی ٨ ساڵیدا پەیوەندی کرد بە یانەی ئەندۆرینھا کە باوکی لەو یانەیە وەک باخەوان کاری دەکرد، لە ساڵی ١٩٩٥ پەیوەندی کرد بە یانەی لۆکاڵی ناسیۆناڵ و نازناوی خولەکەی لەگەڵ ئەو یانەیە بەدەست ھێنا. ڕۆناڵدۆ چانسی تاقیکردنەوەی پیدرا لە یانەی سپۆرتینگ لیشبۆنە و بۆ ماوەی سێ ڕۆژ لە ژێر تاقیکردنەوەدابوو. دوای ئەو سێ ڕۆژە ڕاستەوخۆ لە ئەکادیمیای سپۆرتینگ وەرگیرا، ڕۆناڵدۆ بووە یەکەم یاریزانی لە مێژووی ئەکادیمیاکە کە یاری بۆ سپۆرتینگی خوار ١٦ ساڵ و خوار ١٧ ساڵ و تیپی دووەمی سپۆرتینگ و تیمی یەکەمیش ئەنجام بدات.\nکاتێک تەمەنی ١٥ ساڵ بوو ڕۆناڵدۆ تووشی نەخۆشی دڵەڕاوکێ ھاتبوو، کە دوورنەبوو بەو ھۆیەوە بەیەکجاری لە یاریکردن دوورکەوتایەتەوە، دوای ئەوە نەشتەرگەرییەکی بۆ ئەنجامدرا بە لێزەر. دوای ٣ ڕۆژ لە نەشتەرگەرییەکە ڕۆناڵدۆ گەڕایەوە مەشقەکان. لە یەکەم یاری خۆیدا لەگەڵ تیپی یەکەمی سپۆرتینگ دوو گۆڵی بۆ یانەکەی تۆمارکرد لەو یارییەی سپۆرتینگ ٣–٠ لە مۆریێرێنسی بردەوە.\nلەگەڵ سپۆرتینگ لیشبۆنەی پرتووگالیدەستکاری\nسەرەڕای بچووکی تەمەنی لە نیوان ساڵانی ٢٠٠١ بۆ ٢٠٠٣ ڕۆناڵدۆ ٢٥ یاری بۆ سپۆرتینگ ئەنجامدا. جیرارد ھۆولیەری ڕاھێنەری لیڤەرپوول یەکەم کەس بوو درکی بە تواناکانی کرد کاتێک تەمەنی ١٦ ساڵ بوو بەڵام بەرپرسانی یانەکە داواکەی ھۆولیەریان رەتکردەوە بە بیانووی ئەوەی تەمەنی بچووکە و زۆری ماوە گەشە بکات. لە ھاوینی ٢٠٠٣ سپۆرتینگ لیشبۆنە ٣–١ شکستی بە مانچێستەر یونایتد ھێنا و ڕۆناڵدۆ ئاستێکی بەرزی لەگەڵ سپۆرتینگ پێشکەش کرد. ئەوەش سەرنجی سێر ئەلێکس فێرگسۆنی ڕاھێنەری ڕاکێشا و خودی یاریزانەکانی مانچستەریش داوایان لە یانەکەیان کرد پەلە بکەن لە کڕینی ڕۆناڵدۆ.\nڕۆناڵدۆ لەگەڵ مانچێستەر یونایتدی ئینگلیزیدەستکاری\nڕۆناڵدۆ بووە یەکەم یاری پرتوگالی لە مێژووی مانچێستەر یونایتد کاتێک بەرامبەر بە ١٥ میلیۆن یۆرۆ گوێزرایەوە بۆ ئینگلتەرا. ڕۆناڵدۆ سەرەتا داوای درێسی ژمارە ٢٨ی کرد ھەمان ئەو ژمارەیەی کە لە سپۆرتینگ دەیبۆشی ئەمەش بۆ ئەوەی فشاری زیاتر نەخاتە سەرخۆی لەگەڵ مانچێستەر چونکە ئەو ژمارەیە پێشتر ئەفسانە مێژووییەکانی وەک جۆرج بێست و برایان ڕۆبسۆن و ئێریک کانتۆنا و دەیڤد بێکھام پۆشیبوویان. ڕۆناڵدۆ لەوبارەیەوە دەڵێت ” کاتێک چوومە مانچێستەر، فێرگسۆن لێی پرسیم چ ژمارەیەکت دەوێت و وتم ٢٨، بەڵام ئەو وتی نەخێر. تۆ ژمارە ٧ دەپۆشیت، لەو کاتەوە ناچارکرام کە ھەموو ھەوڵێکم بخەمەگەڕ بۆ ئەوەی ئەو ژمارەیە بە بەرزی ڕابگرم و ئەو شانازییە نەشێوێنم کە پیم بەخشرابوو.\nڕۆناڵدۆ یەکەم یاری خۆی لەگەڵ مانچێستەر لە یاری بۆڵتۆن بوو کاتێک لە خولەکی ٦٠ بەشداریکرد و مانچستەر یارییەکەی ٤–٠ بردەوە. یەکەم گۆڵی خۆشی بەرامبەر بە پۆرتسمۆث تۆمارکرد لە ٢٠٠٣/١١/١ لە ڕێگای لێدانی ڕاستەوخۆ.\nلە ٢٠٠٥/٨/٢٩ گۆڵی ژمارە ١٠٠٠ی یانەی مانچێستەری تۆمارکرد لەو یارییەی مانچیستەر ٤–١ دۆڕا بە میدڵزبرۆو. دوای تۆمارکردنی ١٠ گۆڵ لەلایەن خەڵاتی تایبەتی ” فیفپرۆ ” ی پێبەخشرا وەکو باشترین یاریزانی لاوی ساڵی ٢٠٠٥.\nلە وەرزی ٢٠٠٦-٢٠٠٧ ڕۆناڵدۆ بۆ یەکەمجار زیاد لە ٢٠ گۆڵی تۆمارکرد و یەکەم نازناوی خولی ئینگلیزی لەگەڵ مانچێستەر بەرزکردەوە. لە ھەردوو مانگی ١١ و ١٢ی ٢٠٠٦ خەلاتی باشترین یاریزانی مانگی پریمەرلیگی پێبەخشرا.\nدوابەدوای پروپاگندەکان کە باس لە گواستنەوەی دەکرا بۆ ڕیاڵ مەدرید بەرامبەر بە ٨٠ میلیۆن یۆرۆ لە ساڵی ٢٠٠٧، ڕۆناڵدۆ بۆ پێنج ساڵ گرێبەستەکەی لەگەڵ مانچستەر تازەکردەوە بەرامبەر بە موچەیەکی ١٢٠ ھەزار پاوەندی لە یەک ھەفتەدا. کە بە ھەر پێنج ساڵەکە دەیکرا ٣١ میلیۆن پاوەند. بەوەش بووە خاوەن زۆرترین موچە لە مێژووی یانەکەدا.\nڕۆناڵدۆ ھەر لەو ساڵەدا خەڵاتی باشترین یاریزانی فیدراسیۆنی یاریزانە پیشەگەرەکان و باشترین یاریزانی لاوی فیدراسیۆنی یاریزانە پیشەگەرەکانی پێبەخشرا کە بووە دووەم یاریزان لە یەک ساڵدا ھەردوو خەڵاتەکەی پێببەخشرێت لە دوای ئاندی گرەی کە لە ساڵی ١٩٧٧ بەدەستی ھێنابوو. دوای ئەو دوو خەڵاتە ڕۆناڵدۆ خەڵاتی ھاندەرانی فیدراسیۆنی یاریزانە پیشەگەرەکانیشی وەرگرت و بووە یەکەم یاریزان ھەر سێ خەڵاتەکەی فیدراسیۆنەکە وەربگرێت.\nڕۆناڵدۆ وەرزی ٢٠٠٧–٢٠٠٨ ی بە کارتێکی سوور دەست پێکرد کاتێک لیدانێکی سەری ئاڕاستەی ڕیچارد ھیوزی یاریزانی یانەی پۆرتسمۆز کرد و ڕۆناڵدۆ سێ یاری سڕکرا، دوای ئەوە ڕۆناڵدۆ وتی لەو ڕووداوەوە فێرە ئەزموونێکی باش بووە و جارێکی دیکە ڕێگە نادات یاریزانی یانەی بەرامبەر ھەڵیبخەڵەتێنن و بە دەرکردنی بدەن.\nڕۆناڵدۆ پلەی دووەمی تۆپی ئاڵتونی بەدەست ھێنا لە ساڵی ٢٠٠٧ کاتێک ڕیکاردۆ کاکا تۆپەکەی بەرز کردەوە، ھەروەھا پلەی سێھەمی باشترین یاریزانی فیفای پیبەخشرا لە دوای کاکا و میسی.\nکریس یەکەم ھاتریکی خۆی لە مانگی یەکی ساڵی ٢٠٠٨ تۆمارکرد کاتێک مانچستەر ٦–٠ نیوکاسڵی بردەوە و پێشەنگی خولی ئینگلیزی گرتەدەست.\nلە ٢٠٠٨/٣/١٩ بۆ یەکەمجار ڕۆناڵدۆ شارەی کاپتنی وەرگرت لە یاری بەرامبەر بۆڵتۆن کە مانچستەر ٢–٠ یارییەکەی بردەوە و ھەردوو گۆڵەکەش ڕۆناڵدۆ تۆماری کرد. بەو دوو گۆڵە ژمارەی گۆڵەکانی گەیاندە ٣٣ گۆڵ و بووە یەکەم یاریزان لە مێژووی یانەکە ئەو ژمارەیە تۆماربکات لە یەک وەرزەدا و ڕیکۆردی جۆرج بێستی شکاند کە ٣٢ گۆڵ بوو. بەوەش وازی نەھێنا و کۆی گۆڵەکانی گەیاندە ٣٥ گۆڵ لە ٣٧ یاری ناوخۆیی ئینگلتەرا و خەڵاتی قاچی زێڕینی ئەو ساڵەی پیبەخشرا.\nلە ھاوینی ٢٠٠٨ سکای سپۆرت ئاشکرایکرد ڕۆناڵدۆ دەیەوێت ڕووبکاتە ڕیاڵ مەدرید ئەگەر یانەکە ھەمان ئەو برە پارەیەی پێشکەش بکەن کە بەڵێنیان دابوو، پاشان مانچستەر یونایتد سکاڵای لەسەر ڕیاڵ تۆمارکرد بە تۆمەتی گفتوگۆی نھێنی لەگەڵ ڕۆناڵدۆ بەڵام فیفا ڕەتیکردەوە ھیچ کاردانەوەیەکی ھەبیت دژی ڕیاڵ.\nلە ٧/٧ نەشتەرگەرییەکی لەسەر ئاستی پاژنەی پێ بۆ ئەنجامدرا و تاوەکو مانگ٩ لە یاریگاکان دابڕا. بەڵام لە یاری جامی خولی ئینگلیزیدا بەرامبەر بە میدڵزبرۆو دوو گۆڵی تۆمارکرد گەڕایەوە سەر سکەی گۆڵ تۆمارکرد. لە ٢٠٠٨/١١/١٥ ڕۆناڵدۆ لە یاری بەرامبەر بە ستۆک ستی گۆڵی ژمارە ١٠٠ و ١٠١ی خۆی بۆ شەیتانە سوورەکان تۆمارکرد لەو یارییەی مانچستەر ٥–٠ یارییەکەی بردەوە. کە بەوە توانی گۆڵ لە ھەر ١٩ یانەکەی خولی ئینگلیزی تۆماربکات.\nلە ١٢/٢ ڕۆناڵدۆ بووە یەکەم یاریزانی مانچستەر خەڵاتی تۆپی ئاڵتونی پێببەخشرێت لەوەتەی ساڵی ١٩٦٨ کاتێک جۆرج بێست ئەو نازناوەی پێدرابوو. ڕۆناڵدۆ ٤٤٦ خاڵی کۆکردەوە بە جیاوازی ١٦٥ خاڵ لەگەڵ لیۆنێل مێسی خاوەن پلەی دووەم. پاشانیش خەڵاتی باشترین یاریزانی فیفای پێبەخشرا و بووە دووەم پرتوگالی لە دوای لویس فیگۆ وەک باشترین یاریزان ھەلبژێردرێت.\nلە میانەی ئەو ساڵەدا و لە خولی پاڵەوانەکان ڕۆناڵدۆ لە دووری ٤٠ یاردە گۆڵی لە یانەی پۆرتۆ تۆمارکرد و ئەو گۆلەش وەکو جوانترین گۆڵی ساڵ دەستنیشانکرا.\nھەرچەندە لەو وەرزەدا ٤ یاری لە وەرزی ڕابردوو زیاتر ئەنجامدابوو بەڵام ڕێژەی گۆڵەکانی دابەزی و ٢٦ گۆڵی تۆمارکرد.\nلە ٢٠٠٩/٦/١١ مانچێستەر یونایتد گرێبەستێکی ڕیاڵ مەدریدی پەسەند کرد بە بری ٨٠ میلیۆن پاوەند بۆ فرۆشتنی کریستیانۆ ڕۆناڵدۆ، کە بەوە بووە گرانترین یاریزان لە مێژووی تۆپی پێ دا تاوەکو ئێستا.\nڕۆناڵدۆ لەگەڵ ڕیاڵ مەدریدی ئیسپانیدەستکاری\nلە ٦/٢٦ ڕیاڵ مەدرید بە فەرمی ڕایگەیاند ڕۆناڵدۆیان کڕیووە بەبڕی ٨٠ میلیۆن پاوەند و لە لە ٧/١ پێشکەش بە ھاندەرانیان کرد. لەو بەروارەدا و لە ڕۆژێکی مێژوویدا ٨٠ ھەزار ھاندەر لە ناو یاریگای سانتیاگۆ بێرنابیۆ ئامادەبوون بۆ پێشوازی لە کریستیانۆ ڕۆناڵدۆ. گرێبەستەکەی ڕۆناڵدۆ لەگەڵ ڕیاڵ بۆ ماوەی ٦ ساڵە و سزای ھەڵوەشاندنەوەشی ١ میلیارد یۆرۆیە. لە ٧/٦ درێسی ژمارەی ٩ی لەلایەن ئەلفرید دی ستیفانۆوە پێبەخشرا و بۆ ماوەیەکی کاتی بووە CR9 بەھۆی ڕاول گۆنزالیسی ئەفسانەی یانەکەوە کە درێسی ژمارە ٧ی دەپۆشی، بەڵام لە دوای ڕۆیشتنی ڕاول جارێکی دیکە CR7 گەڕایەوە.\nلە ٨/٢٩ ڕۆناڵدۆ یەکەم یاری لە لایگا ئەنجامدا و گۆڵی تۆمارکرد. لە یەکەم یاری خۆیشیدا لە خولی پاڵەوانەکان لەگەڵ ڕیاڵ دوو گۆڵی تۆمارکرد لەو یارییەی مەدرید ٥–٢ لە زیورخی بردەوە. دوای تۆمارکردنی گۆڵێک لە ڤیاڕیاڵ بووە یەکەم یاریزان کە لە یەکەم چوار یاری خۆیدا لەگەڵ یانەکە گۆڵ لە ھەرچواریدا گۆڵ تۆماربکات. لە یاری نێودەوڵەتی پرتوگال و ھەنگاریا لە ١٠/١٠ ڕۆناڵدۆ پێکرا و تاوەکو ١١/٢٥ نەگەڕایەوە. ڕۆناڵدۆ بۆ یاری کلاسیکۆی بەرامبەر بەرشلۆنە گەڕایەوە و ڕیاڵ ئەو یاریەی دۆڕاند. لە یاری بەرامبەر بە ئەلمێریا کە ٤–٢ بردیانەوە یەکەم کارتی سووری لەگەڵ ڕیاڵ وەرگرت و لێدانێکی سزاشی لەدەستدا. لە ٢٠١٠/٥/٥ ڕۆناڵدۆ یەکەم ھاتریکی خۆی لەگەڵ ڕیاڵ تۆمارکرد. لە کۆتایی وەرزدا ڕۆناڵدۆ و ھیگواین پیکەوە ٥٣ گۆڵیان بۆ مێرەنگی تۆمارکرد کە ئەوەش بەرزترین ڕێژەی گۆڵ تۆمارکردنی دوو یاریزانە لە مێژوودا. لە وەرزی ٢٠١٠ – ٢٠١١ ڕاول ڕیاڵی جێھێشت و جارێکی تر درێسی ژمارە ٧ی پۆشی. لە ٢٣ی تشرینی یەکەم لە یاری بەرامبەر ڕاسینگ چوار گۆڵی تۆمارکرد و بۆ یەکەمجار ڕۆناڵدۆ سوپەر ھاتریکی تۆمارکرد و لەو مانگەدا بە تەنیا ١١ گۆڵی تۆمارکرد. لە سەرەتای ساڵی ٢٠١١ ـەوە ڕێژەی گۆڵەکانی ڕۆناڵدۆ بە شێوەیەکی خەیاڵی ڕوو لە زیادی کرد، بە چەشنێک ھەرزوو بە گۆڵکارە مێژووییەکانی ڕیاڵ مەدرید بەروارد کرا وەکو ڕاول و دی ستیفانۆ و ھوگۆ سانچێز. ئەو ئاستە بێ وێنەی ڕۆناڵدۆ لە یاری بەرامبەر بە خیتافی دەستی پێکرد، کاتێک دوو گۆڵی تۆمارکرد لەو یارییەی ٣–٢ بردیانەوە. دوای ئەو یارییە ھاتریکێکی دیکەی تۆمارکردو گۆڵێکی بۆ ڕیکاردۆ کاکا دروست کرد کە یەکەم گۆڵی کاکا بوو لە دوای چاک بوونەوەی لە پێکانەکەی، بە تێپەڕبوونی کات زیاتر نزیک دەبووەوە لە ژمارە پێوانەییەکەی ھوگۆ سانچێز و تیلمۆ زارا کە ٣٨ گۆڵیان لە خولی ئیسپانی تۆمارکردبوو، دواجار بەتۆمارکردنی ٤١ گۆل ئەو ڕیکۆردەشی شکاند سەرەڕای دوو جار دوورکەوتنەوەی لە پێکان و تۆمارکردنی تەنیا ٢ گۆڵ لە مانگێکدا، ڕۆناڵدۆ لە مانگی چوار بە گڕوتینێکی زۆرەوە گەڕایەوە و بە گۆڵبارانکردنی یانەکان کۆی گۆڵەکانی گەیاندە ٤٢گۆڵ پاشان لە تێکشکاندنی سیڤیلیا جارێکی تر سوپەرھاتریکی تۆمارکرد و کۆی گۆڵەکانی لە گشت بۆنەکان گەیاندە ٤٦ گۆڵ و ژمارە پێوانەییەکەی ڕابردووی لەگەڵ مانچێستەر تێپەڕاند کە ٤٢ گۆڵ بوو. لە ٥/١٥ لە یاری بەرامبەر بە ڤیاڕیاڵ کە ریاڵ مەدرید ٣–١ بردییەوە\nلە دواین یاری وەرزی ٢٠١٠–٢٠١١ شدا بەرامبەر بە ئەلمیریا دوو گۆڵی دیکەی تۆمارکرد و بووە یەکەم یاریزان لە مێژووی لالیگا ٤٠ گۆڵ تۆماربکات کە زۆرێک دەڵێن ٤١ بەھۆی ئەو گۆڵەی لە یاری بەرامبەر بە ڕاسینگ سانتاندێر تۆمارکرا و بە ناوی پیپی بەرگریکار نوسرا.\nجارێکی دیکە خەڵاتی پێلاوی ئاڵتونی پێدرا کە دەدرێت بەو یاریزانەی زۆرترین گۆڵ لە یارییە ئەوروپییەکان تۆماردەکات و بووە یەکەم یاریزانیش کە ئەو نازناوە لە دوو خولی جیاوازدا بەدەست بھێنێت. ڕۆناڵدۆ لەو وەرزەدا ٥٣ گۆڵی لە یارییە فەرمییەکاندا تۆمارکرد.\nلە خۆئامادەکارییەکان بۆ وەرزی ٢٠١١–٢٠١٢ لە یاریبەرامبەر بە چیڤاز گوادالاخارا لە نیوەی دووەم بەشداری کرد و ھاتریکی تۆمارکرد. ستایشێکی زۆری یاریزانەکە کرا لە میانەی یارییە خۆ ئامادەکارییاکان و ھەموو بە پەرۆشەوە چاوەڕوانی دەستپیکردنی وەرزی و گۆڵەکانی ڕۆناڵدۆ بوون. ڕۆناڵدۆ لە ٢٠١١/٨/١٧ لە یاری گەڕانەوەی جامی سوپەری ئیسپانیا بەرامبەر بە بەرشلۆنە کۆی گۆڵەکانی لەگەڵ ڕیاڵ مەدرید گەیاندە ١٠٠ گۆڵ لە تەنھا ٢ ساڵدا.\nلە یەکەم یاری وەرزی تازەشدا بەرامبەر ڕیاڵ زاراگۆزا ھاتریکی تۆمارکرد و زلھێزی خۆی لەم وەرزەشدا دووپاتکردەوە.\nکاسترۆڵ کە ڕیزبەندییەکی فەرمییە بۆ وەرزشکاران ڕاپۆرتێکی ڤیدیۆیی بڵاوکردەوە بە ناوی ” ڕۆناڵدۆ: تاقیکراوەتەوە بۆ سنووردارکردن ” تێیدا گشت لایەنەکانی شێوازی یاریکردنی ڕۆناڵدۆ و گشت ئەو پێگانەی کە یاری تێدا کردووە خرایە ڕوو. پاشان ئەو تاقیکردنەوەیە وەکو باشترین یاریزان کە زۆرترین تایبەتمەندی ھەیە و دەتوانێت لە زۆرترین شوێن و بارودۆخدا یاری بکات دەستنیشانکرا.\nناوبراو تاوەکو کۆتایی ھەفتەی دەیەم بە تۆمارکردنی ١٠ گۆڵ لە پێشەنگی گۆڵکارانی لالیگا دێت.\nڕۆناڵدۆ لە یوڤێنتوسی ئیتاڵیدەستکاری\nژیانی وەرزشی لەگەڵ ھەڵبژاردەی پرتووگالدەستکاری\nناوبراو بۆ یەکەمجار لە ٢٠٠٣/٨/٢٠ بانگھێشتی ڕیزەکانی ھەڵبژاردەی پرتوگال کرا لە یاری بردنەوە بەرامبەر کازاخستان.\nڕۆناڵدۆ لەیاریەکی ھەڵبژاردەی پرتووگال\nڕۆناڵدۆ لە یۆرۆی ٢٠٠٤دەستکاری\nڕۆناڵدۆ بانگھێشتی جامی نەتەوەکانی ئەوروپای ٢٠٠٤ کرا، یەکەم گۆڵی خۆی بەرامبەر بە یۆنان تۆمارکرد لەو یارییەی ٢–١ دۆڕان، وە ھەروەھا لە بردنەوەش بەسەر ھۆڵەندا ٢–١ لە قۆناغی چارەگی کۆتایی گۆڵی دووەمی تۆمارکرد. سەرەڕای تۆمارکردنی تەنیا دوو گۆڵ لە پێکھاتەی نمونەیی پاڵەوانێتییەکەدا ھەڵبژێردرا.\nڕۆناڵدۆ لە جامی جیھانی ٢٠٠٦دەستکاری\nلە پاڵاوتنەکانی جامی جیھانی ٢٠٠٦ دا ڕۆناڵدۆ گۆڵکاری دووەمی پاڵاوتنەکانی کیشووەری ئەورووپا بوو بە تۆمارکردنی ٧ گۆڵ. وە یەکەم گۆڵی خۆی لە جامی جیھانیدا بەرامبەر بە ئێران تۆمارکرد لە ڕێگای لێدانی سزا.\nلە میانەی یاری ٢٠٠٦/٧/١ لە نێوان پرتوگال و ئینگلتەرا واین ڕوونی ھاوڕێی گیانی بە گیانی ڕۆناڵدۆ کە ئەوکات پێکەوە لە مانچێستەر یونایتد یاری دەکرد بە کارتی سوور لە یارییەکە دەکرا دوای فاوڵێک لەسەر ڕیکاردۆ کارڤالیۆ. پاش ئەو ڕووداوە ڕۆژنامەکانی ئینگلتەرا ڕۆناڵدۆیان بە ھۆکاری دەرکردنی ڕوونیزانی چونکە دوای فاوڵەکە ڕۆناڵدۆ راستەوخۆ روویکردە ناوبژیوان و لە پاش ئاخاوتنەکەی ئەو ناوبژیوان ڕوونی دەرکرد. دوای یارییەکە ڕۆناڵدۆ دووپاتی کردەوە ئەو و روونی ھەر ھاوڕێن بەڵام ڕوونی ڕۆناڵدۆی بە دوژمن ناوبرد و بۆ ماوەیەک پەیوەندی نێوانیان بارگرژی تێکەوت. بەھۆی فشاری بەردەوامی ڕۆژنامەکان لەسەر ڕۆناڵدۆ و تۆمەتبارکردنی یاریزانەکە بڕیاری جێھێشتنی مانچستەریدا و لە لێدوانێکدا بۆ مارکا ڕایگەیاند دەیەوێت رووبکاتە ڕیاڵ مەدرید. بەڵام پاشان سێر ئەلێکس فێرگسۆن، کارلۆس کیرۆشی ڕاھینەری یاریدەدەری خۆی کە ھاوڵاتی ڕۆناڵدۆیە ناردە لای یاریزانەکە و بارودۆخەکە ھێورکرایەوە و ڕۆناڵدۆ و ڕوونیش ئاشت بوونەوە.\nلە دوای جامی جیھانی یەک ڕۆژ لە دوای ئەوەی بوو بە ٢٢ ساڵ لە ڕێکەوتی ٢٠٠٧/٢/٢ بۆ یەکەمجار بووە کاپتنی پرتوگال لە یاری دۆستانەی بەرامبەر بە بەڕازیل ھۆکاری بوون بە کاپتنی ڕۆناڵدۆ ئەوە بوو سەرۆکی پێشووی تۆپی پێی پرتوگال کارلۆس سیلڤا کە پێش ٢ ڕۆژ بەر لە یارییەکە مرد وەسێتی کردبوو ڕۆناڵدۆ لەو یارییەدا کاپتن بێت سەرەڕای بچوکی تەمەنی.\nڕۆناڵدۆ و مێسی لەکاتی وەرگرتنی دیاریەک\nلە میاننەی پاڵاوتنەکانی جامی نەتەوەکانی ئەوروپای ٢٠٠٨ ڕۆناڵدۆ ٨ گۆڵی تۆمارکرد و گۆڵکاری دووەمی پاڵەوانێتییەکە بوو. بەڵام لە میانەی یۆرۆی ٢٠٠٨ تەنیا یەک گۆڵی تۆمارکرد و لە قۆناغی چارەگی کۆتایی بەرامبەر بە ئەلمانیا تووشی شکست ھاتن… دوای ئەوەی لە مانگی حەوتی ٢٠٠٨ کارلۆس کیرۆش بووە ڕاھینەری پرتوگال ڕۆناڵدۆی وەک کاپتنی یەکەمی تیمەکەی دەستنیشانکرد.\nلە ٢٠١٠/٦/١٥ لە یاری یەکەمی پرتوگال بەرامبەر بە کۆتدیڤوار ڕۆناڵدۆ بە توندی لێیدرا لەلایەن گای دیمێلی ئیڤواری، پاش ئەوەی ھەردوو یاریزانەکە بووە دەمەقاڵێیان ھەردووکیان بە کارت لەلایەن ناوبژیوانەوە وەڵامیان درایەوە. ھەرچەندە تۆپی پێی پرتوگال داوای سڕینەوەی کارتەکەی ڕۆناڵدۆی کرد بەو پێیەی فاوڵی لێ گیراوە بەڵام داواکەیان رەتکرایەوە.\nکریس ئاستێکی باشی لە جامی جیھانی پێشکێش نەکرد. تاکە گۆڵی لە پاڵەوانێتییەکە لە یاری بردنەوە بوو بەسەر کۆریای باکور بە ئەنجامی ٧–٠. کە یەکەم گۆڵی بوو بۆ پۆرتوگال لە دوای ١٦ مانگ. لە قۆناغی ١٦ پرتوگال لەلایەن ئیسپانیای پاڵەوانی جامەکە کرایە دەرەوە.\nلە یۆڕۆی ٢٠١٢ەش ڕۆناڵدۆ و ھەڵبژاردەی پۆرتوگال گەیشتنە یاری پێش کۆتایی و لەوێدا بە ھەڵبژاردەی نیشتمانی ئیسپانیا بە لێدانی یەکلاکەرەوەی سزا دووچاری شکست ھاتن و لەپاڵەوانییەتییەکە ھاتنە دەرەوە و ڕۆناڵدۆ لەم پاڵەوانییەتیە سێ گۆڵی کرد و بەھاوبەشی لەگەڵ پێنج یاریکەری دی بوونە گۆڵکار.\nدەستکەوت و سەر ژمێریەکاندەستکاری\nنازناو و شانازییەکاندەستکاری\nلەگەڵ ڕیاڵ مەدریددەستکاری\nخوولی ئیسپانیا ناسراو بە لالیگا دوو جار ٢٠١١ - ٢٠١٢، ٢٠١٦–٢٠١٧\nخولی یانە پاڵەوانەکانی ئەوڕووپا چوار جار ٢٠١٣–٢٠١٤، ٢٠١٥–٢٠١٦، ٢٠١٦–٢٠١٧، ٢٠١٧–٢٠١٨\nنازناوە تاکە کەسییەکاندەستکاری\nپێکھاتەی نمونەیی جامی نەتەوەکانی ئەورووپا: ٢٠٠٤\nپێکھاتەی نمونەیی خولی پاڵەوانەکان (٥ جار): ٢٠٠٣، ٢٠٠٦، ٢٠٠٧، ٢٠٠٨، ٢٠٠٩\nپێکھاتەی نمونەیی جیھانی فیفپرۆ (٤ جار): ٢٠٠٦، ٢٠٠٧، ٢٠٠٨، ٢٠٠٩.\nخەڵاتی فیدراسیۆنی یاریزانە پیشەگەرانی ئینگلتەرا بۆ پێکھاتەی نمونەیی: ٢٠٠٥، ٢٠٠٦، ٢٠٠٧، ٢٠٠٨.\nباشترین یاریزانی مانگ لە خولی ئینگلیزی: یانزەی ٢٠٠٦، دوانزەی ٢٠٠٦، یەکی ٢٠٠٨، سێی ٢٠٠٨.\nپێڵاوی ئاڵتونی پریمەرلیگ: ٢٠٠٧\nپێلاوی ئاڵتونی ئەورووپا – ٢٠٠٧ – ٢٠١٠\nباشترین ھێرشبەری ئەوروپای ساڵ: ٢٠٠٧\nباشترین یاریزان لە یانەیەکی ئەوروپی: ٢٠٠٧\nخەڵاتی تۆپی پێی ئاڵتونی: ٢٠٠٨\nگۆڵکاری خولی یانەپاڵەوانەکانی ئەوڕووپای وەرزی ٢٠١٢–٢٠١٣ بەتۆمارکردنی ١٢ گۆڵ\nباشترین یاریزانی ئەوروپا ٢٠١٦\nباشترین یاریزانی ئەوروپا ٢٠١٧\nلەکاتی تۆپ ڕاگرتن ڕۆناڵدۆ لەیاریەکی ھەڵبژاردەکەی\nکریستیانۆ و تۆڕە کۆمەڵایەتیەکاندەستکاری\nھەژماری کریستیانۆ لە تۆڕە کۆمەڵایەتیەکان کە تەنیا لە فەیس بووک زیاتر لە ١٢٠ میلیۆن و ڵایکی کۆکردۆتەوە ئەوەش ژمارەیەکی پێوانەییە لەڕیزی پێشەوەی پەڕەکانی فەیسبووک دێت، و لە توویتەریش زۆرتر ٨٠ میلیۆن ھاوڕێی ھەیە.\n^ ی ا Appearance in Supercoppa Italiana\n^ Heta، Marco (2 September 2018). "Ronaldo, Messi, Pele: The GOAT debate is unending, and shouldn't matter". Football Paradise. لە ڕەسەنەوە ئەرشیڤ کراوە لە 2 September 2018. لە ڕێکەوتی ٠٢ی ئەیلوولی ٢٠١٨ ھێنراوە. The quartet, Pelé, Diego Maradona, [Lionel] Messi and [Cristiano] Ronaldo, have now formed the armature for the debate. بەدواداچوون بۆ ڕێکەوت بکە لە: |access-date= (یارمەتی)\n^ Knight، Rob (27 May 2018). "Pelé has been voted the greatest footballer of all time". The Independent. لە ڕەسەنەوە ئەرشیڤ کراوە لە 16 July 2018. لە ڕێکەوتی ٣١ی تەممووزی ٢٠١٨ ھێنراوە. Just a handful of votes separated Lionel Messi and Cristiano Ronaldo who finished second and third respectively [...] in the poll commissioned by the History television channel to mark its History of Football season بەدواداچوون بۆ ڕێکەوت بکە لە: |access-date= (یارمەتی)\n^ Ebner، David (2 April 2015). "UBC's star-studded stereotype study: the sociology of Cristiano Ronaldo". The Globe and Mail. Kelowna, British Columbia, Canada. لە ڕەسەنەوە ئەرشیڤ کراوە لە 18 May 2018. لە ڕێکەوتی ٠٢ی ئەیلوولی ٢٠١٨ ھێنراوە. [Ronaldo] is, some have argued of late, the best to have ever played the game. بەدواداچوون بۆ ڕێکەوت بکە لە: |access-date= (یارمەتی)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ١٠ی کانوونی یەکەمی ٢٠١٣. لە ڕێکەوتی ٣٠ی تەممووزی ٢٠١٣ ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ١ی تشرینی یەکەمی ٢٠١٣. لە ڕێکەوتی ٣٠ی تەممووزی ٢٠١٣ ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ٦ی ئەیلوولی ٢٠١٤. لە ڕێکەوتی ٣٠ی تەممووزی ٢٠١٣ ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ٢٨ی نیسانی ٢٠١٤. لە ڕێکەوتی ٣٠ی تەممووزی ٢٠١٣ ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ٦ی ئازاری ٢٠١٧. لە ڕێکەوتی ٣٠ی تەممووزی ٢٠١٣ ھێنراوە. پارامەترەکە |dead-url= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ١٥ی نیسانی ٢٠١٣. لە ڕێکەوتی ٣٠ی تەممووزی ٢٠١٣ ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ١٦ی کانوونی یەکەمی ٢٠١٣. لە ڕێکەوتی ٣٠ی تەممووزی ٢٠١٣ ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\n^ "وەشانی ئەرشیڤکراو". لە ڕەسەنەوە ئەرشیڤ کراوە لە ١٦ی تەممووزی ٢٠٠٧. لە ڕێکەوتی ٣٠ی تەممووزی ٢٠١٣ ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date=, |archive-date= (یارمەتی)\nپڕۆفایلی ڕۆناڵدۆ | ماڵپەڕی یوفا\nپڕۆفایل و ڕیکۆردەکانی ڕۆناڵدۆ | ماڵپەڕی فەرمی فیفا\nوەرگیراو لە «https://ckb.wikipedia.org/w/index.php?title=کریستیانۆ_ڕۆناڵدۆ&oldid=775981»\nدواجار لە ١٢:٣٣ی ١٧ی نیسانی ٢٠٢١ دەستکاری کراوە\nئەم پەڕەیە دواجار لە ١٢:٣٣ی ١٧ی نیسانی ٢٠٢١ نوێ کراوەتەوە.


- 10/14/2019 3:55:00 PM 76357 جار خوێندراوەتەوە\nیەکێتی ئەوروپا لە کۆبونەوەی ئەمڕۆیدا بەکۆی دەنگی وڵاتانی ئەندام سزادانی تورکیای راگەیاند.\nبەپێی هەواڵێکی رۆیتەرز، ئەمڕۆ دوشەممە وەزیرانی دەرەوەی وڵاتانی یەکێتی ئەوروپا لە لۆکسمبۆرگ بەمەبەستی راگرتنی هەناردەکردنی چەک لەلایەن وڵاتانی ئەوروپاوە یۆ تورکیا بەڕێوەچو.\nلەوبارەیەوە، هایکۆ ماس وەزیری دەرەوەی ئەڵمانیا لەمیانەی کۆبونەوەی لەگەڵ هاوتا ئەوروپیەکانیدا لەیەکێتی ئەوروپادا رایگەیاند، نامەنەوێت پاڵپشتی ئەو جەنگە بکەین کە تورکیا هەڵیگیرساندوە، نامەنەوێت بەهیچ جۆرێک چەکیشی بۆ دابین بکەین.\nیەکێتی ئەووپا، کە تائێستا تورکیا لەهەوڵدایە بۆ بون بە ئەندام تییایدا، ئیدانەی ئەو ئۆپەراسیۆنە سەربازیەی کرد، کە لەدژی کوردەکانی رۆژئاڤا ئەنجامدراوە، لەوەڵامدا رەجەب تەیب ئەردۆغان، سەرۆک کۆماری تورکیا هەرەشەی ناردنی پەنابەرەکانی بۆ ئەوروپا کرد.\nلەمیانەی کۆبونەوەکەدا وەزیری دەرەوەی فەرەنسا رایگەیاند، ئەو هێرشەی تورکیا دەبێتە هۆی دروستبونی کارەساتێکی مرۆڤایەتی، دەبێت بە پەلە ناردنی چەک بۆ ئەو وڵاتە رابگیرێت.\nساڵی رابردو یەکێتی ئەوروپا بەبڕی 50 ملیۆن دۆلار چەکی بەتورکیا فڕۆشتوە، بەگوێرەی زانیاریەکانی نوسینگەی ئاماری یەکێتی ئەوروپا، ئیتاڵیا هەناردەکەری سەرەکی چەکە بۆ تورکیا، لەدوای ئەویش وڵاتانی ئیسپانیا و بریتانیا پاشانیش ئەڵمانیا دێت.\nلەهەمانکاتدا بەبڕی 1.4 ملیۆن یۆرۆ فڕکەیان بە تورکی فڕۆشتوە، بەڵام فڕۆکەکان هەموی سەربازی نەبون.\nجۆزێف بۆریل، وەزیری دەرەوەی ئیسپانیا بە رۆژنامەنوسانی راگەیاندوە، ئێمە هێزێکی ئەفسوناویمان نییە بۆ وەستاندنی لەشکرکێشییەکە، بەڵام هەمو فشارێک کە لەتواناماندا بێت دەیسەپێنین بۆ راگرتنی لەشکرکێشیەکەی تورکیا.\nهەندێک لە دیبلۆماسەکانی یونان و قوبرس، بریاری سەپاندنی سزای ئابوری بە رێگریکردن لەهەناردەکردنی گازی تورکیا، کە بە باشوری ئاوەکانی قوبرسدا دەڕوات.\nلەکۆتایی کۆبونەوەکەدا وەزیرانی دەرەوەی وڵاتانی ئەندامی یەکێتی ئەوروپا رایانگەیاند، یەکێتی ئەوروپا بریاری راگرتنی چەکی بە تورکیا راگرت و هەمو ئەندامانی یەکێتیەکە کە لە 28 وڵات پێکهاتبون پابەندی خۆیان بەو بڕیارە دوپاتکردەوە.


چەند هەنگاوێکی کرداری ڕاستەقینە بۆ چاکسازی – Standard Kurd\nلەلایەن ستاندار Posted on ئایار 1, 2020 459 جار بینراوە 0 سەرنج\nئەگەر هەرێمی کوردستان بیەوێت چاکسازی بکات خۆی لەسەر پێ ڕابگرێت پێویستە بەپەلە ئەو هەنگاوانە بە پڕاکتیکی بگرێتە بەر .\nیەکەم : هێنانەوەی وەزیری سامانە سروشتیەکانی پێشوو و هێشتەوەی لە کوردستان .\nدووەم : بە هەر جۆرێک و بە هەر شێوازێک بێ ، هەموو کۆد و ژمارە بانکی داهاتی هەرێمی لێوەربگیرێتەوە ، لەو هەنگاوە دڵنیام ژماژە حیسابی و بڕی پارەی مۆڵدراو و شتی سەیر و سەمەرەی لێ ئیجاد دەبێ .\nسێیەم : هێنانەوەی هەموو ئەو پارانەی کە لە ژمارەیەکی یەک جار زۆر حیسابی بانکی لە دنیادا بڵاوە پێکراوە .\nچوارەم : لەژێر ڕۆشنایی ئەو کۆد و ڕایەڵە و پەیوەندیانەی کە کەشف دەکرێن پێداچوونەوە بە هەموو گرێبەست و لێکتێگەیشتنە ئاشکرا و ژێربەژێرانە لەگەڵ کۆمپانیا و کەسایەتی ئاسایی و مەعنەوی و دەڵاڵ و کڕیارەکان دا بکرێت لەبەرژەوەندی کوردستان .\nپێنجەم : ئاشکراکردن و شەفاف کردنی ئەو مەلەفە و داوای لێبوردن کردن لە ناشەفافیەت و بەهەدەردانەکان .\nشەشەم : پێداچوونەوە و ڕێکخستنەوەی سەرجەم داهاتەکانی ناوخۆ و ڕێگری کردن لە قاچاغ و لێبوردنی گومرگی و وەرگرتنی باج لە هەموو کۆمپانیاکان بەبێ هەڵاوێر بەتایبەت کۆمپانیانی بواری گەیاندن و نەوت و نیشتەجێکردن .\nحەفتەم : بەدواداچوون بۆ هەموو ئەو ژمارانەی کە بە قەرز لەسەر حکومەت حیساب کراوە . لەو خاڵەدا دڵنیام ئەگەر مووچە و خەرجی حکومەت لە ساڵانی ڕابردوو لەگەڵ داهاتەکانی ناوخۆ و فرۆشتنی نەوت و پارەی هاتوو لە بەغدا حیساب بکرێت بە هیچ جۆرێک حکومەتی هەرێم قەرزدار نیە .\nهەشتەم : دانوستانێکی سەنگین لەژێر ڕۆشنایی ئامارە تازەکان لەگەڵ مەرکەز بکرێت و پێکهاتنی تازە ئەنجام بدرێت\nنۆیەم : داڕشتەوەی سیاسەتی دارایی و و خەرجی حکومەتی هەرێم و دانانی بودجەیەکی تەشغیلی سوککراو لەژێر ڕۆشنایی ئەو بارودۆخەی کە دێتە پێشەوە بە پەیڕەو کردنی خاڵەکانی پێشوو .\nدەیەم : پەیڕەوکردنی سیستەمێکی مووچەی عادیلتر بە زیاد کردنی مووچە کەمەکان و کەمکردنەوەی مووچە باڵاکان .\nیازدەهەم : دوای باش بوونی دۆخی مووچە و بودجەی تەشغیلی دەست کرێتەوە دروست کردنی پڕۆژەکان لە هەموو سێکتەرەکان بەگوێرەی ئەولەوتی ژیانی هاوڵاتیان .\nو هاندان و ئاسانکاری بۆیان تا ڕۆڵی خۆیان ببینن لە پێشخستنی وڵات و کەم کردنەوەی بێکاری و بەرزکردنەوەی ئاستی بژێوی خەڵک .\nبڵاوکراوەی پێشووداوی بانگێشتکردنی سەرۆکی حکومەت دەکرێت بۆ بەردەم پەڕلەمان و سەرۆکی حکومەتیش تاکو ئێستا وڵامی نییە\nبڵاوکراوەی نوێتر“جێی سەرسوڕمانە حكومەتی عێراق بەبێ پابەندبونی هەرێم مانگانە پارەی بۆ ناردووە”


ئێمە دەبێت ئەو ئەفغانیانەی خزمەتیان کردووین و بە قسەی ئێمە جوڵاونەتەوە ڕزگار بکەین. – ته‌ڤگه‌ر\nسەرەکی/ژن/ئێمە دەبێت ئەو ئەفغانیانەی خزمەتیان کردووین و بە قسەی ئێمە جوڵاونەتەوە ڕزگار بکەین.\nئاب 19, 2021\tژن کۆمێنت بنوسە\nئەمڕۆ نامە و وتاری هەندێک ژنی ئەفغانیم دەخوێندەوە کە گوایە کاریان کردووە بۆ دام و دەزگاکانی وڵاتانی ئەمریکی و ئەوروپی و ئێستاش بەجێیان هێشتوون و خۆیان بۆی دەرچوون. سەرۆکی وڵاتانی ئەوروپی دەلێن\nچ نەهامەتیەکە کە بەشە خوێندەوارەکەی وڵاتەکە وەکو کۆلکە سیخوڕ لەناو دام و دەزگای ئەوروپی کار بۆ ئەجێندای ئەوان بکەن و دوایش بەجێیان بهێڵن بۆ ژێردەستی تاڵیبان. هاوڕێ ئەفغانە چەپەکان پێمان دەلێن کە بوونی ئەمریکی و ئەوروپی و دام و دەزگاکانیان چینێکی گەندەڵیان دروستکردووە بەجۆرێک کە ژیانی ئەوان وەک وەهمێک وابوو لەناو کۆمەڵگەیەک کە هێشتا زۆرینەی هەژار و بێبەش بوون لە هەموو پێداویستیە سەرەتاییەکانی ژیانیان. هەربۆیەش دەرکەوتنی ملیاردێر و کولتوری بەرخۆری نیۆلیبراڵی و وەهمی کارکردن بۆ پرسی ژن و جێندەر و نازانم چی، هەمووی وەک بڵق تەقی. کاتێک کۆمەڵگە فەرامۆش دەکرێت و کەمینەیەک دەبنە چەتە بەسەر سەروەت و سامانی وڵاتەوە، ئاکامەکەی هەر ئەمەیە، ئەوەی بۆی بکرێت ڕادەکات و ئەوەی نەتوانێت بۆ جەهەنەمی تاڵیبان.


مەقامی دایک و باب و رەنجەکانیان - یونس سلیمان زاده\nخانه/خانواده/ مەقامی دایک و باب و رەنجەکانیان\nمەقامی دایک و باب و رەنجەکانیان\nدایک و باب\nیونس سلیمان زاده Send an email ۱۷ آذر ۱۳۹۷\n۰ 397 خواندن این مطلب 3 دقیقه زمان میبرد\nنەفەرێک دێتە خزمەت پێغەمبەر (د.خ) و دەڵێ : ئەی پێغەمبەر چ کەسێک لە هەموو کەس سەزاوارترە من چاکەی لەگەڵ بکەم ؟\nرەسولی ئەکرەم دەفەرمۆێ : دایکت !\nدیسان پرسیاری دەکا ، لە پاشان ؟\nفەرموی : دایکت !\nکوتی : دوای ئەو؟\nبۆ باری سێیەم فەرموی : دایکت !\nنەفەرەکە پرسیاری لێ کرد ، ئەی دوای دایکم ؟ فەرموی : بابت\nهەروەها دەفەرموێ : وای بەحاڵی ئەو کەسە ، وای بە حاڵی ئەو کەسە ، وای بە حاڵی ئەو کەسە ، کە دایک و بابی یان دانەیەک لەو دوانە لەکنی بە تەمەنی پیری دەگەن ، بەڵام ناچێتە بەهەشتەوە!!\n✅ خودای گەورە لە قورێانی پیرۆزدا ئەمر بە ئیحسان و چاکەکاری لەگەڵ دایک و باب دەکاو دەفەرمۆێ :\n(( و وصینا الانسان بوالدیه حسنا )) عنکبوت/ ۸\n[ئێمه فه‌رمانمانداوه به ئاده‌میزاد که چاکره‌فتار بێت له‌گه‌ڵ دایک و باوکیدا]\nیان دەفەرمۆێ : (( واخفض لهما جناح الذل من الرحمه و قل ارحمهما کما ربیانی صغیرا )) ۲۴/ اسراء\n[باڵی میهره‌بانی خۆتیان بۆ ڕاخه‌و ملکه‌چ به بۆیان، نزا بکه‌و بڵێ: په‌روه‌ردگارا ڕه‌حمیان پێ بکه‌و میهره‌بان به بۆیان، هه‌روه‌کو چۆن ئه‌وان ڕه‌حمیان به من کردوو و منیان په‌روه‌رده کردووه به بچووکی و منداڵی]\nبۆچی خودا و رەسولەکەی ئەوا سفارش دەکەن ، بە چاکە لەگەڵ دایک و باب ؟\nلە جوابی ئەو پرسیارە دەبێ بڵێین بە ڕاستی ئەو دوانە (دایک و باب) شانیان هەڵدەگرێ کە ئاوا خودای خۆڵقێنەر و نێردراوەکەی محمد (د.خ) سفارش بکەن بە چاکەو ئیحسان کردن دەرحەق بەوان !\nچونکە زۆر ڕوون و ئاشکرایە ، دایک و باب بە خاتری منداڵەکانیان سەختی و نارەحەتی زۆر و زەوەندە قبووڵ دەکەن .\n✔ زەحمەتەکانی دایک :\nزەحمەت و لە خۆگوزەرانی دایک دەرحەق بە منداڵ ، هەر لە دەورانی دوگیانی و زگ پڕبوونی ، دەست پێدەکا\n۹ مانگ دایک کۆرپەلەکەی بە زگی هەڵدەگرێ ، رۆژ لەگەڵ رۆژ ئازارو نارەحەتی زیاتر دەبێ ، تووشی جۆرەها زەحمەت و ناسۆر دێ ، جار لەگەڵ جار زەعف و لاوازی ڕووی تێدەکا .\nخودای باڵا دەست لە کەلامە موبارەک و پیرۆزەکەی خۆی دا دەفەرمۆێ :\n((حملته امه وهنا علی وهن…)) لقمان/۱۴\n[دایکی به ئێش و ئازارو لاوازی و بێتاقه‌تیه‌کی زۆره‌وه، (به پێستی سکی نۆ مانگ) هه‌ڵی گرتووه]\nئەوە دایکە بەۆ هەمۆ ئازارەوە کورپەلەکەی بە زگی هەڵدەگرێ ، کورپەلە لە ماوەی ئەو چەند مانگە لە وجودی دایکی – لەرێگای خۆێنەوە – (تغذیه) دەکاو کەڵک وەردەگرێ ، بەۆ شێوەیە دایک لەش و جسمی هێندەی دی لاوازو زەعیف دەبێ .\nدایک مادام دەزانێ منداڵ لە لەش و جسمی ئەو کەڵک وەردەگرێ ، نەتەنها نارەحەت نابێ ، بەڵکوو پێشی خۆشحاڵ و شادمانە !\nهەر جووڵەیەک لە زگی دا کۆرپەلە دەیکا ، هەزاران جار دایک خۆی بە قوربانی دەکا ، خۆ ێەگەر بە شێوەیەک لە شێوەکان ، نەجووڵی یان لانی کەم دڕەنگ بجووڵێ ، دایک نارەحەت و پەرێشان دەبێ و ماتەم داێدەگڕێ .\nلەکاتی منداڵبوونی چ ئێش و ژانێک دەچێژێ ؟ مەگەر هەر خودا بۆ خۆی بزانێ و ئەو دایکەی منداڵەکەی دەبێ .\nدوای منداڵ بوون ، دەورانی شیر پێدان و تەڕوو ویشک کردنەوەی منداڵەکە دەست پێدەکا.\nخودای گەورە هەر لەو ئایەتەدا باسی ئەو مەرحەلەیە دەکا و دەفەرمۆێ :\n((وفصاله فی عامین)) لقمان/ ۱۴\n[بڕینه‌وه‌شی (لە شیر پێدان) له دوای دوو ساڵه]\nلەو دەورانەدا دایک شیر دەدا بە منداڵەکەی ، دیسان بە هۆی ئەو شیردانە لاوازی و کزۆڵی رووی تێدەکا.\nمنداڵ دەگری ، دایک بە سەدەقەو قوربانی دەبێ ، خۆی تەڕدەکا ئەو ویشکی دەکاتەوە ، منداڵ نەخۆش دەکەوێ ، دایک لەگەڵی ناخۆش و نارەحەت دەبێ و وەک پرستارێکی دڵسۆز ئاگاداری و چاودێری دەکا و شەو بە دم رۆژدا دەدا تا منداڵەکە چاک بێتەوە و ئارام ناگرێ تا منداڵەکە ئارام و ئۆقرە بگرێ ، زۆر جاران لە نیوەی شەۆدا لە خەوی شیرن رادەپەڕێ بۆ ئەوەی منداڵەکە بخەوێتەوە و ڕانەپەڕێ !\nئەو هەمۆ لەخۆگوزەرانە بۆتە هۆی ئەوەی کە رەسولی ئەکرەم لە جوابی پرسیاری نەفەرەکە سێ جار بفەرمۆێ :\n(( سەزاوارترین کەس بۆ چاکە لەگەڵ کردن ، دایکە ، دایکە ، دایک !! لە پاشان بڵێ چاکە لەگەڵ باب !))\nهەر ئەو رێزدارە(د.خ) دەفەرموێ :\n((بەهەشت لە ژێر پێیەکانی دایکان دایە))\n✅ خۆ بەخت کردنی باب :\nباب هەر پێش لە دایک بوونی منداڵ، مەیدان بۆ گەشە و نەشەی منداڵەکەی ئامادە دەکا ، بەزەحمەت و تێکۆشانێکی ماندوونەناسانە ،حەوڵ دەدا تەواوی پێداویستێکانی بنەماڵەکەی خۆی جێبەجێ کا تا بە ئاسوودەیی ژیان بەرنەسەر و بحەسێنەوە.\nئەگەر دایک دوای منداڵ بوون وەک پرستارێک چاودێریی لە منداڵەکەی دەکا ، باب وەکو پشتیوان و نێگابانێک ، ئاگای لە دایکەکە و منداڵەکەیەتی !\nئەو بابە لە ئیستراحەت و حەسانەوەی خۆی دەگرێتەوە تا نیازەکانی بنەماڵەکەی خۆی بەراوەردەکا .\nبە شوانی ، سەپانی ، کرێکاری ، فەعلایی ، فلاحەتی و کەشاوەرزی یان هەر کەسب و کارو کەسابەتێک کە خودا بە قسمەتی کا دەیهەوێ هەر چۆن بێ سەری ماڵ و منداڵی خۆی راگرێ .\nزۆرجاران مننەت و بۆڵەو ئازاری سێحەب کار و ئەرباب و کاربەدەست دەکێشێ و قبووڵ دەکا بۆ ئەوەی به ڕوو زەردی نەچێتەوە نێو ماڵ و خێزانەکەی !\nمنداڵ نەخۆش دەکەوێ ، بێ قەڕار رێی دوکتور دەگرێتە بەر ، لەگەڵ نارەحەتی و ئازاری منداڵەکە ، ئازار دەچێژی و کەم دەکا. باب وەک شەمعێک دەتوێتەوە بۆ بنەماڵەکەی .\nبەکورتی داتوانین بڵێین : دوای خودای گەورە ، رەمز و کلیلی سەرکەوتنی منداڵ لە ژیانیدا بابە ، باب !!\nبەڵام سەد حەیف و خەسار کاتێک منداڵان پێدەگەن و گەورە دەبن ، هەموو ئەو زەحمەت و مەینەتی و ئێش و ئازارانە لە بیر دەخرێ و فەرامۆشی دەکەن وەک بێگانەیەک بگرە خرابتر لە بێگانەش تەماشای ئەو دو فرشتەیە دەکرێ!!\n✍یونس سلیمان زادە /قەڵاجۆغە\nباب دایک دایک و باب و رەنجەکانیان\nگفتگوی "سوزی میحراب" با ماموستا سید عبدالقادر عزیزی - پاوه\nانسان از دیدگاه قرآن(۲-۲)


5 ئازار 2020 [ 12:43 ]\nرۆژنامه‌ی زه ئۆكلاهۆما له ژماره‌ی ئه‌مڕۆ 5ی مارچ راپۆرتێكی ده‌رباره‌ی شاری ۆوهان بڵاوكردۆته‌وه‌و تێدا ئاماژه‌ی به‌وه‌داوه كه له‌دوای ته‌شه‌نه‌سه‌ندنی كۆرۆنا ڤایرۆس (COVID-19) له‌شاره‌كه، خه‌ڵكی شاره‌كه هێشتا ئومێدیان بۆ نه‌گه‌ڕاوه‌ته‌وه و رۆژ به‌ڕۆژیش ئاماره‌كان خه‌ڵكه‌كه بێهیواتر ئه‌كه‌ن.\nچیرۆكی ئه‌و پیاوه ته‌مه‌ن 36 ساڵه‌ی دوای ده‌رچوونی 5 رۆژ له‌نه‌خۆشخانه به ئومێدی چاكبوونه‌وه، كه‌چی له‌ناكاو دوێنی 4ی مارچ به‌هۆی گیرانی ته‌نگه‌نه‌فه‌سییه‌وه خنكا. ئه‌م رووداوه و چه‌ندین رووداوی تریش له دوو رۆژی رابردوودا حكومه‌تی چین-ی سه‌رله‌نوێ به‌ئاگاهێنایه‌وه.\nلی لیانگ رۆژی 12 ی فێبریوه‌ری له ژنه‌كه‌ی كه به (می) ناسراوه جیاده‌كرێته‌وه و 14 رۆژ له‌ژێر چاودێری وردی پزیشكیدا ده‌بێت، به‌ڵام كاتێك رۆژی 29 مانگ نه‌خۆشخانه جێده‌هێڵێت تێكڕای پشكنیینه‌كانی ده‌ریده‌خات كه مه‌ترسی له‌سه‌ر نه‌ماوه.\nخێزانه‌كه‌ی ده‌ڵێت:”دوای 3 رۆژ له هاتنه‌ده‌ره‌وه‌ی له نه‌خۆشخانه، ئه‌یوت، ده‌مم وشك ئه‌بێت، چوین بۆ نه‌خۆشخانه، دڵنیان كردینه‌وه له‌وه‌ی هیچ ئاسه‌وارێكی كۆرۆنا ڤایرۆسی له‌سه‌ر نه‌ماوه، كه‌چی بۆ رۆژی دوایی گیانی له‌ده‌ستدا”.\nكاتێك لیژنه‌ی پزیشكی وۆهان لێكۆلینه‌وه له‌مردنه‌كه‌ی ده‌كه‌ن، تێده‌گه‌ن كه ڤایرۆسه‌كه سه‌ریهه‌ڵداوه‌ته‌وه له جه‌سته‌یدا.\nتشن یی شین به‌رپرسی حزبی شیوعی چین له وۆهان به رۆژنامه‌كه‌ی وتووه كه شه‌ڕكردن له‌گه‌ڵ ڤایرۆسه‌كه به‌رده‌وامه، “تائێستا ژیان له شاره‌كه زه‌حمه‌ته و پێویستمان به‌رێوشوێنێكی توندتر هه‌یه” وه‌های وت.\nڕۆژی 5ی مارچ، 151 كه‌س زیاتر له رۆژانی رابردوو له چین تووشی نه‌خۆشییه‌كه بوون، بۆیه حكومه‌ت بڕیاریدا بۆ پاراستن و سه‌لامه‌تی پێویسته فه‌رمانبه‌ران و كرێكار و ته‌واوی ده‌وڵه‌ت به ده‌مامكه‌وه ده‌وام بكه‌ن.


ئۆردوگان ئاره‌زو دیرێد سەردان عیراق بكەێد\nشەفەق نیوز/ رەجەب تەیب ئۆردوگان سەرۆک تورکیا، ئمڕوو جومعە، باس لە ئامادەبوین وڵاتەگەی کرد ئەرا پشتگیری عیراق لە بوارەیل سیاسی و ئەمنی و ئابووری، وئاشکرای ئارازو خوەی کرد ئه‌را سەردان بەغداد لە نزیکترین دەرفەت. یەیش لە پەیوندی تەلەفۆنییگ له ناونی موستەفا کازمی سەرۆک وەزیران عیراق وه‌ل ئۆردوگان باس كریاس، وەگوری بەیاننامەیگ لە حکومەت عیراق.\nئۆردوگان پیروزبایی لە کازمی کرد وبونه‌ی وەرگردن سەرۆکایەتی حکومەتەگە، ودووپاتە لە ئامادەبوین تورکیا کرد ئه‌را پشتگیری سیاسی و ئەمنی و ئابووری عیراق.\nئۆردوگان ئاماژە کرد ک نیاز سەردان بەغداد دیرێد لە نزیکترین دەرفەت ، ئەرا گفتوگو له‌بان ریەیل بتەوکردن پەیوەندیەیل لە چوارچێوەی رێککەفتنە دوقۆڵیەگان و رێزگردن هەردگلا له سەبەخۆیی و یەکێتی خاك هەردگ وڵات.\nلای خوەیەو، کازمی سوپاس لە پێروزباییەگەی سەرۆک تورکیا کرد ، و دووپاتیش کرد ک عیراق لەبان بنەمایەیل بڕوا و رێز هەردگلا، نیاز بونیادنان پەیوندیەیل هاوبەش وەهێزتر وەل تورکیای هاوسای دیرێد،.\nکازمی هەمیش وت؛ مایەی دڵخوەشیە ک پێشوازی لەلید بکەیمن لە بەغدا، و وەردەوامی سه‌ردانەگان وەو شێوە ک هۆکاربوود ئەرا فراوانكرن پەیوەندی هەردگلا. بەیاننامەگە باس کرد ک هەردگ لاینەگە باس بەشە ئاوەگان ناوبەین هەردگ وڵاتەگە کردن، وریەیل بتەوکردن جویلەی بازرگانی و وەبەرهێنان، ودەور کۆمپانیایه‌ل تورکی لە باوەتەیل وزە و ئاوەدانی، وئاسانکاری جموجویل هاوڵاتیەیل ناوبەین هەردگ وڵاتەگە، ورێککەفتن لە روی قەیران کۆڕۆنا.


یەکەم لێدوانى پارێزەرى سزادراوانى بادینان دواى ’’بڕیارى کۆتایی’’ دادگاى تەمیز\n2021.05.04 - 13:08\nپارێزەرى سزادراوانى بادینان رایگەیاند، چاوەڕوانى ئەوەن دادگاى تەمیز بەفەرمى بڕیارەکەى لەبارەى دۆسیەى سزادراوەکانەوە رابگەیەنێت، بۆ ئەوەى ئەوانیش هەڵوێستى خۆیان ئاشکرابکەن لەو بارەیەوە.\nبەشدار حەسەن ئەمڕۆ سێشەممە بە "ناس کورد" ى راگەیاند، دادگاى تەمیز بڕیارى کۆتایی داوە لەبارەى سزاکەوە، بەڵام هێشتا بەفەرمى بڵاونەکراوەتەوە.\nوتیشى "بڕیارەکە لەژێر چاپدایە و هێشتا نازانین بەچى ئاڕاستەیەکە، چاوەڕوانین بەم نزیکانە بەدەستمان بگات، بۆ ئەوەى هەڵوێستى خۆمان لەبارەیەوە رابگەیەنین".\nلەبارەى دۆخى سازادراوانەوە، بەشدار حەسەن باسى لەوەکرد، ماوەى دوو مانگە ڕێگە بەدیدار و چاوپێکەوتن و پەیوەندى تەلەفۆنى نادرێت لەگەڵ سزادراوانى بادینان.\nپێشتر حاکم شێخ لەتیف مستەفا (4ى ئایارى 2021) لە بڵاوکراوەیەکدا ئاماژەى بەوە کرد "بەداخەوە دەستەی سزایی دادگای پێداچونەوەی ھەرێم کە لە پێنج دادوەر پێک دێن بەزۆرینەی دەنگی سێ دادوەر سزای بەندکردنی رۆژنامەنوسان و چالاکوانانی بادینانی پەسەند کرد".\nدەشلیت "رۆژێکی رەش و وەرچەرخانێکی ترسناک لەروی بەکارھێنانی دادگا بۆ سزادانی سیاسی ، ناوبانگی ھەرێمیش زیاتر ناشیرین دەکات".\nبەوتەى ئەو دادوەرە، تاقە رێگا مابێ ئەوەیە کە سەرۆکی ھەرێم لەئاستی وتەکانی خۆی بێ و بڕیارێکی لێبوردنی تایبەتیان بۆ دەربکات، چونکە پێشبینی ناکرێ تازە دەستەی گشتی دادگای پێداچونەوەش بریارەکەی بۆ بگۆڕدێت ئەگەر داوای راستکردنەوەش بکرێ.\nدادگاى تاوانەکانى دووى هەولێر 16 ى شوباتى 2021 بڕیاریدا هەریەکە لە شێروان شێروانی، شڤان سەعید، گوهدار زێباری، هاریوان عیسا و ئەیاز کەرەم بە شەش ساڵ زیندانى سزا بدرێن، بەتۆمەتى سیخوڕى و مەترسی بۆ سەر ئاسایشى هەرێم.\n2021.05.12 - 21:02\n2021.05.12 - 20:51\nلێدوانى نەوزاد هادى لەبارەى دەستبەکاربوونى وەک ڕاوێژکاری مستەفا کازمی\n2021.05.04 - 10:36\n’’سزادراوانى بادینان و بکوژانى خۆپیشاندانەکان’’ پشێوى لەناو پەرلەمان دروستکرد\n2021.05.05 - 12:18


چوونەدەری هەزار تیرۆریستی تر لە گەڕەکی بەرزەی دیمەشق - SAHAR KURDISH (Sorani)\nچوونەدەری هەزار تیرۆریستی تر لە گەڕەکی بەرزەی دیمەشق\nئۆپراسیۆنی چوونەدەری زۆرتر لە هەزار تیرۆریست وەک سێیەمین تاقم لە گەڕەکی بەرزە لە باکووری ڕۆژهەڵاتی دیمەشقی سوریا دەست پێکرا.\nبەپێی ڕاپۆرتی ئیرنا، میدیاکانی سوری ڕۆژی شەممە بە گێڕانەوە لە بەشر سەبان پارێزگای دیمەشق باسی دەستپێکرانی ئۆپراسیونی چوونەدەری سێیەمین تاقمی تیرۆریستانی گەڕەکی بەرزە هاوکات لەگەڵ چوونەدەری دوایین تاقمی تیرۆریستەکان و بنەماڵەکانیان لە گەڕەکی وەعری شاری حومس کرد .\nمیدیاکانی نیزیک لە نەیارانیش وێنەی کۆبوونەوەی تیرۆریستەکان و بنەماڵەکانیان بۆ چوونەدەر لە بەرزە بەرەو پارێزگەی ئەدلەب بەوێنەوە دەگوازنەوە.\nلە ڕۆژانی دووشەممە هەشتەمی مانگی مەی و ڕۆژی هەینی یازدەی مانگی مەش 1286 تروریست هاوڕێ لەگەڵ بنەماڵەکانیان گەڕەکەکانی بەرزین و تەشرینی دیمەشقی پێتەختی سوریایان لە چوارچێوەی دووهەمین تاقم و بە پێی ڕێککەوتن لەگەڵ دەوڵەتی سوریا بۆ پارێزگەی ئەدلەب بەجێ هێشت .\nدوێنێ هەینیش پارێزگاری حومس باسی ئۆپراسیۆنی چوونەدەری دوایین تاقمی شێوەنیزامییەکانی گەڕەکی وەعر لەشاری حومسی کرد کە نەیاری ڕێککەوتننامەی ئاشتین لەگەڵ بنەماڵەکانیان .\nقەیرانی سوریا لەساڵی 2011 بە پەلاماری بەربڵاوی تاقمەکانی تیرۆریستی کەلەلایەن عەرەبستان، ئەمریکا و هاوپەیمانەکانی لەوان تورکیا بۆ سەرنخون کردنی دەوڵەتی یاسایی بەشار ئەسەد داکۆکییان لێ دەکرێت، دەست پێکراوە.\nئادار 20, 2017 17:55 Asia/Tehran


وه‌زیری ده‌ره‌وه‌ی لیبیا موسی کوسا گه‌یشتۆته بریتانیا و ڕایه‌گه‌یاندووه که حکومه‌تی موعه‌مه‌ر قه‌زافی به جێ دێڵێت.\nوه‌زاره‌تی ده‌ره‌وه‌ی بریتانیا له ڕۆژی چوارشه‌مه وتی کوسا له تونسه‌وه له سه‌ر خواستی خۆی گه‌یشتۆته له نده‌ن و به کاربه‌ده‌ستان ده‌ڵێت ئه‌و واز له پۆسته‌که‌ی ده‌هێنێت. کاربه‌ده‌ستانی بریتانیا هه‌روه‌ها له‌لایه‌نگیرانی تری قه‌زافی داوایان کردوون به جێی بهێڵن.\nئیبراهیم موسی ووته بێژی حکومه‌تی لیبی نکۆڵی له وه‌ی کردووه وه‌زیری ده‌ره‌وه کاره‌که‌ی به جێ هێشتبێت و ده‌ڵێت ئه‌و به ئه‌رکێکی دیپڵۆماسی له بریتانیادایه. وه‌زیری داد و ناوخۆی لیبیا هه‌ر له سه‌ره‌تای شه‌ڕه‌که‌وه ده‌ستیان له کاره‌کانیان کێشایه‌وه و چوونه لای ئه‌و سه‌رهه‌ڵداوانه‌ی که له ڕۆژهه‌ڵاتدا شه‌رده‌که‌ن.\nکاربه‌ده‌ستانی وڵاته یه‌کگرتوه‌کان ده‌ست له کارکێشانه‌وه‌ی کوسا یان زۆر به گرنگ ناو برد و وه‌کوو نمونه‌یه‌ک له زۆرتر بونه‌وه‌ی دابه‌شبوون له ناوه‌وه‌ی حکومه‌تی لبیبیایان چاو لێکرد. وه‌زه‌یری ده‌ره‌وه که‌سێکی نزیکی جێی باوه‌ڕی قه‌زافی بوه و فره‌تر له 10 ساڵان وه‌کوو سه‌رۆکی زانیاریه‌کان بوه.


زیندانییه‌کی سیاسیی کورد سزای ئێعدامی به‌سه‌ردا سه‌پا – چاونیوز\n21ی ئایاری , 2017\tهەواڵ ناردنی کۆمێنت 812 جار سەردانی ئەو بابەتە کراوە\nسزای یه‌کلاکه‌ره‌وه و دواجاری له‌داردرانی زیندانیی سیاسیی کورد، که‌ماڵ حه‌سه‌ن ڕه‌مه‌زان پشتڕاست کرایه‌وه.\nبه‌پێی ڕاپۆرتی کۆمه‌ڵه‌ی مافی مرۆڤی کوردستان ڕۆژی شه‌ممه، ۳۰ی بانه‌مه‌ڕ سزای ئێعدامی زیندانیی سیاسی کورد “کەماڵ حەسەن ڕەمەزان” لەزیندانی ورمێ به ناوبراو ڕاگەیەندرا.\nئه‌و بڕیاره لە لقی ۳ی دادگای شۆڕشی شاری ورمێ بەسەرۆکایەتیی قازی مێهدی پوور دراوه.\nکەماڵ حەسەن ڕەمەزان ته‌مه‌نی ۳۱ ساڵه و خەڵکی ڕۆژئاوای کوردستانە. ئه‌و لە پووشپەڕی ساڵی ۱۳۹۳ی هه‌تاوی هاوڕێ لەگەڵ دوو که‌سی خەڵکی شاری ماکۆ لەلایەن هێزەکانی سپای پاسدارانەوە بەتۆمەتی ئەندامەتی له حیزبێکی کوردیی دژبه‌ری کۆماری ئیسلامی گیرا.\nکەماڵ حەسەن ڕەمەزان له ۲۳ی گەلاوێژی ۹۴ لە دادگای شۆڕشی ورمێ بەسەرۆکایەتی دادوەر چابوک لە دانیشتنێکی یه‌ک کاتژمێری‌دا به ۱۰ ساڵ وڕۆژێک زیندان مەحکووم کرا و حوکمەکە بە پارێزەرەکەی ڕاگەیەندرا و ته‌نانه‌ت دوابەدوای ناڕەزایەتیی ناوبراو بەو حوکمە، سزاکه‌ی داشکا بۆ ۷ساڵ زیندان، به‌ڵام له ژێر فشاری ناوه‌نده ئه‌منیه‌تییه‌کان په‌روه‌نده‌یه‌کی نوێی له دژی کرایه‌وه و ئه‌مجاره‌یان سزای ئێعدامی به‌سه‌ردا سه‌پێندرا.\nکه‌ماڵ حه‌سه‌ن ڕه‌مه‌زان، ئێعدام، ورمێ، ماکۆ\t2017-05-21\nتاگەکانی بابەتکه‌ماڵ حه‌سه‌ن ڕه‌مه‌زان، ئێعدام، ورمێ، ماکۆ


گۆڕانکارییە تاکتیکەکانی زێدان و کۆمان چین لە کلاسیکۆدا – Politic Press\nبڕیارە سبەینێ ئێڵ کلاسیکۆی سەر زەوی لە نێوان دوو جەمسەرەکەی تۆپی پێدا بەڕێوە بچێت\nجیاواز لە هەموو کلاسیکۆکانی دیکە ئەم یاریە جەنگی سەرکەوتن و پێشکەوتنە چوونکە ڕکابەری لە خولەکەدا ئێستا لە لووتکەدایە ، گریمانەی گرنگترین گۆڕانکاری تاکتیکی بۆ یاریەکەی سبەینێ بەمجۆرە دەبێت لە نێوان زێدانی فەرەنسی و کۆمانی هۆڵەندی .\nکۆمان بەردەوامە لەسەر گۆڕینی فۆرمی بارسا لە ٤-٣-٣ بۆ ٣-٤-٢ خاڵی بنەرەتی ئەم گۆڕانکارییەی نێوان هیڵی بەرگری و هێڵی ناوەند دیۆنگی هۆڵندی دەبێت لە کاتی هێڕشبردنی بارسا دەکەوێتە دەکەویتە پشتی پێدری و مێسی لە کاتی بەرگریدا دەگەڕێتەوە بۆ نێوان دڵی بەرگری و پشتی بۆسکێت .\nزێدان دەیەوێت بۆ یاری سبەینێ پێست ببەستێت بە دارشتەی ٣-٥-٢ دەیەوێت سود لە مێندی و ناچۆ و ملیتاو ببەستێت ، شانبەشانی هەر سێ ناوەندسازەکانی وەک کرۆس و مۆریچ و کاسمیرۆ ، مارسیلۆ و فاسکێس لە ناوەندا جێگر بکات .\nیەکێکی دیکە لە گریمانەکان ئەوەیە زیزۆ لە هێڵی هێرشبردن پشت بە فاڵفێردد ببەستێت لە جێگەی ئەسیسنۆ ، تا ئەوەی فاڵفێردی لە ناوەند و لایەنی بەرگری زیاتر ڕۆڵی هەبێت .\nدی بڕۆین چی بە مەحرز گوت پێش لێدانە ڕاستەوخۆكە!\nبرایتۆن x مان یونایتد – ڕاستەوخۆ\nیاریزانانی سیروانی نوێ بۆ هەڵبژاردەی عێراق\nئینگلتەرا X بەڵجیكا – ڕاستەوخۆ\nتاقی كردنەوەكانی پیپ سەرناكەوێت\nکیومان ؛ بارسا پێنچ بۆ شەش یاریزانی هەیە (82 بینین)


151 جار بینراوە\nیاسا بەبێ دادپەروەری هیچ بەهایەكی نیە ، بەڵام دادپەروەری بەبێ یاسا دەژی . لەبەر ئەوەی داد ( عەدالەت ) پێكهاتەیەكی ئەخلاقی و مرۆییە . بەڵام یاسا مەسەلەیەكی ئەخلاقی نیە . كۆمەڵێك ڕێ و شوێنی بەرانبەركاریە . یاسا ئەگەر ئەخلاقی دادپەروەری لەگەڵدا نەبێت دوو سەرەیە ، دەكرێت بە یاسایەك لەیەك كاتدا تاوانبارێك سزابدرێت ، دەشكرێت هەمان تاوانبار لە سزاكەی ببەخشرێت .\nدەگێڕنەوە بابایەك مریشكێكی سەربڕاو دەباتە لای مریشك فرۆشێك بۆی پاك بكات . مریشك فرۆشەكە پێ ی دەڵێت تا نیوسەعاتی تر وەرەوە بۆم ئامادەكردویت . لەماوەی ئەو نیوسەعاتەدا قازی شار دەچێت بۆ مریشك كڕین . مریشك فرۆشەكە دەڵێت بەداخەوە نەمان ماوە . ئەوەی بەردەستم بابایەك هێناویەتی بۆ پاك بكەم . قازی فەرمان دەكات پێ ی بفرۆشێت . ئەگەر خاوەنەكەشی هاتەوە پێ ی بڵێت مریشكەكەی فڕیوە . مریشك فرۆشەكە دەڵێت : ئاخر جەنابی قازی ئەو بەسەربڕاوی هێناویەتی چۆن دەتوانم پێ ی بڵێم مریشكەكەت فڕیوە ؟ قازی دەڵێت : ئەگەر بڕوای پێ نەكردیت وەرن بۆدادگا بۆلای خۆم . من دادتان دەكەم .\nخاوەن مریشكە سەربڕاوەكە دێتەوە ، دوكاندارەكە پێ ی دەڵێت : ببورە مریشكەكەت فڕی . خاوەنەكەی توڕە دەبێت . لەنێوانیاندا دەبێت بەشەڕ . بڕیار ئەدەن بچن بۆلای قازی دادیان بكات . لەڕێگە دەبینین موسڵمان و جولەكەیەك شەڕیانە . دوكاندارەكە دەیەوێت ناوبژیان بكات . پەنجەی بەرناو چاوی جولەكەكە دەكەوێت . لەتاوا دوكاندارەكە هەڵدێت . خەڵكی دوای دەكەون . ئەویش ڕادەكات بەسەرمنارەی مزگەوتێكدا هەڵدەزنێت . لەبەر فشاری خەڵكەكە لەمنارەی مزگەوتەكەوە خۆی هەڵدەداتە خوارەوە . دەكەوێت بەسەر پیرەمێردێكدا . پیرەمێرد دەمرێت . كوڕی پیرەمێردەكە دوكاندارە دەگرێت . لەگەڵ بابای خاوەن مریشك و جولەكە چاوكوێربووەكەدا دەیبەن بۆلای قازی . بەڵام لەجیاتی شكایەتی مریشكە فڕیوەكە دوو شكایەتی تری بۆ زیادبووە . كوێركردنی چاوی جولەكەیەك و كوشتنی پیرەمێردێك . قازی دەڵێت : با یەك یەك دەست بە قەزیەكانتان بكەین . لەپێشدا خاوەن مریشك داوای مریشكەكەی خۆی دەكاتەوە . قازی دەڵێت : تۆ بڕوات بەخواهەیە كە خالقی بوون و بوونەوەرە و دەتوانێت مردوش زیندووبكاتەوە . خاوەن مریشكەكە دەڵێت ئەی چۆن جەنابی قازی ، بڕوای تەواوم هەیە . قازی دەڵێت : كەواتە ئەبێت بڕواش بەوەبكەیت كە خواوەند دەتوانێت ڕۆح بكاتەوە بەبەر مریشكێكی سەربڕاودا ، مریشكەكەت هەڵفڕیبێت . حەق دەدات بە دوكاندارەكە .\nئینجا جولەكەكە بانگ دەكەن . قازی دەڵێت : لەشەرعی ئێمەدا مافی جولەكە نیوەی مافی موسڵمانێكە . ئەم موسڵمانە چاوێكی كوێر كردویت ، بۆئەوەی چاوێكی موسڵمانەكە كوێر بكەینەوە ، پێویستە تۆ دووچاوەكەت كوێربێت . ئەوكاتە مافی نیوەی موسڵمانەكە وەردەگریتەوە . كابرای جولەكە دەڵێت : جەنابی قازی من لە حەقەكەی خۆم خۆش بووم . هیچم لەو پیاوە ناوێت .\nئینجا سەرەی كوڕی پیرەمێردە مردووەكە دێت . قازی دەڵێت : چۆن بزانین لەبەرزی ئەو منارەیەوە كەسێك بكەوێتە خوارەوە بەسەر كەسێكی تردا دەمرێت ؟ مافەكەی تۆش لەو كابرایە وەرگرینەوە . بە شەرعی چاوێك بەچاوێك ، تۆ دەبێت بچیتەوە سەر ئەومنارەیە و ئەو دوكاندارە تاوانبارەش لەخوارەوە دانێین . تۆ خۆت فڕێدەیتە خوارەوە بەسەریدا . كوڕەكە دەڵێت : ئاخر جەنابی قازی ئەگەر ئەو تاوانبارە ڕانەوەستا و بەملاوئەولادا جوڵەی كرد ؟ یان ئەگەر من كەوتمە خوارەوە و مردم ؟ قازیش دەڵێت : ئەی كەوایە بۆچی باوكت ئەملاوئەولایەكی نەكرد بۆئەوەی نەبێت بەژێر ئەم تاوانبارەوە ؟ ئەگەر مردنیشی تیابێت دەبوایە ئەم تاوانبارە بمردایە . لەبەر ئەو مەترسیانە كوڕە لە حەقی باوكە مردووەكەی خۆش دەبێت . قازی دوكاندارەكە لەهەموو تۆمەتەكان دەرباز دەكات . هەموو بیانووەكانیشی شەرعی و یاسایی بوون . بەڵام دادپەروەرانە و ئەخلاقیانە نەبوون .\nئیتر سندوق فەرزدەكرێتەوە یان دەنگ دەژمێردرێتەوە ، زۆر بایەخیان نابێت لەبەر ئەوەی ئەو پرسانە بە یاسا و تەشریعات لە عێراقدا چارەسەر ناكرێت ، تا قازیەكی دادپەروەر لە ناو كۆمەڵگە و سیاسەت و ئەخلاقی عێراقدا دروست نەبێت .


📝 پارتی: بەلاڕێدابردنی خۆپێشاندان غەدرێکی گەورەیە لە داواکاریی خۆپێشاندەران بەڵگەنامەکان\n📅 کاتی تۆمارکردن Aug 24 2020 10:25PM\nیەکێک لە سیما جوانەکانی هەر کۆمەڵگەیەکی دیموکراتی [ زۆرتر... 👁] ✖ ✖ 0 2 ✔ 99% ✍ ب.ج. 24-8-2020 22:25:51\n📝 راگەیاندراوی کۆمیسیۆنی پێشمەرگەی حیزبی دێموکراتی کوردستان سەبارەت بە کۆچی دوایی هاوڕێ مەهدی شەفیعی بەڵگەنامەکان\n📅 کاتی تۆمارکردن Aug 24 2020 10:54AM\nکۆمەڵانی خەڵکی کوردستان! کادر و پێشمەرگە و ئەندام [ زۆرتر... 👁] ✖ ✖ 0 2 ✔ 99% ✍ ب.ج. 24-8-2020 10:54:36\n📝 ڕاگەیاندراوی ژمارە(180) وەزارەتی تەندروستی حکومەتی هەرێمی کوردستان بەڵگەنامەکان\n📅 کاتی تۆمارکردن Aug 31 2020 5:50PM\nڕاگەیاندراوی (24) کاتژمێری تایبەت بە نەخۆشی ڤایرۆس [ زۆرتر... 👁] ✖ ✖ 0 2 ✔ 99% ✍ ر.ف. 31-8-2020 17:50:18\n📝 ڕاگەیەندراوی ژمارە 180 ی وەزارەتی تەندروستی حکومەتی هەرێمی کوردستان بەڵگەنامەکان\n📅 کاتی تۆمارکردن Aug 25 2020 5:09PM\nڕاگەیاندراوی (24) کاتژمێری تایبەت بە نەخۆشی ڤایرۆس [ زۆرتر... 👁] ✖ ✖ 0 2 ✔ 99% ✍ ج.ع.ئـ. 25-8-2020 17:09:32


شانۆگەريی سەرەتا.. زۆر سەرەتا، لەنێوان فەلسەفەی رەشبینی و گەشبینیدا - بنکەی روناکبیریی گەلاوێژ :: Gelawej\nشانۆگەريی سەرەتا.. زۆر سەرەتا، لەنێوان فەلسەفەی رەشبینی و گەشبینیدا\nشانۆ Jan 10, 2020\nئێوارەی (9/1/2020) لە هۆڵی ساردو سڕی هونەرە جوانەكاندا، بینەری شانۆگەری "سەرەتا.. زۆر سەرەتا" بوین، لەلایەن بەشی شانۆی بەڕێوەبەرایەتی رۆشەنبیری سلێمانیەوە، پێشكەشكرا. ئەكتەرەكان (10) یان تازە دەرچوی پەیمانگای هونەرە جوانەكان و (3)شیان ئەزمونیان هەبوو. لە دەرهێنان و نوسینی (شوان كەریم)ە. شوان لە ئەڵمانیادا دەژی، كە دێتەوە ۆورك شۆپی شانۆیی بۆ هونەرمەندە تازەكان دەكات و شانۆگەریان لەگەڵ پێشكەش دەكات. (9) ساڵە كاری هونەری دەكات، لە (18/12)ەوە هەتا ناوەڕاستی ئەم مانگە شانۆگەریەكە بەردەوام دەبێت.\nچۆیریلوس کێ بووە؟\nشانۆگەریەكی نوێ و جوان - (شینە لە شیندام)\nدووەمین دیداری شانۆیی ڕانیە به‌ڕێوه‌ده‌چێت


هۆکار چییە کە هەمووکات پێیەکانت دێشێت و ناتوانیت زۆر بە پێوە بوەستیت؟ – تۆڕی میدیایی خەڵک\nهۆکار چییە کە هەمووکات پێیەکانت دێشێت و ناتوانیت زۆر بە پێوە بوەستیت؟\n2020/01/14 - 11:34 PM\nهۆکار چییە کە هەمووکات پێیەکانت دێشێت و ناتوانیت زۆر بە پێوە بوەستیت؟ ئەمەی خوارەوە کۆمەڵێک هۆکاری تەندرووستییە کە ئەو دۆخە دێنێتە کایە و پێویستە ئاگادار بیت:\nبەهۆی هەوکردن لە دەرەوەی قاچەکە بە میکرۆب درووستدەبێت و ئازار لە پاژنەی پێدا درووستدەبێت، پێویستە سەردانی پزیشک بکەیت.\n-هەوکردنی ناو جومگەکان یەکێکی دیەکەیە لە ئەو هۆکارانەی ئازاری پاژنەی پێ درووستدەکات، دەتوانیت بە توێکڵی لیمۆ مەساجی پێبکەیت.\n-دەردە پاشا یاخود میرانە بریتیە لە کۆبونەوەی یوریک ئەسید لە جومگەکاندا بەتایبەتی جومگەی پەنجە گەورەی پێ ئەمەش بە هۆی تێکجونی زیندە چالاکی لەش کە کاتیک کەسەکە پرۆتین دەخوات ئەم دەیکات بە یوریک ئەسید کە پیویستە بکرێتە دەرەوەی لەش.\n-هەوکردنی بەستەرەکانی بنی پێ\n-هەوکردنی بەستەرەکانی بنی پێ (Plantar fasciitis) یەکێکە لە بڵاوترین هۆکارەکانی ئازار لە قاچدا و زیاتر لەناو وەرزشکاراندا بڵاوە.\n-بەهۆکاری هەر جۆرە ڕوداوێک یان پیسبون و هەوکرد یان نیشتنی ماددەی کریستاڵی لە جومگەی ئەژنۆ، ئەوا لەوانەیە هەوکردن و ڕوبدات لە کیسی لینجیە جیاوازەکانی نێوان جومگەی ئەژنۆ .\n-پێڵاوی تەندرووست و باش لەپێ بکە.\n-زیاد لە پێویست قاچت ماندوو مەکە و پێش جوڵاندن گەرمی بکە.\n-ئاگاداری کێشت ببە و وەرزش ئەنجام بدە.\n-بە پێی پەتی بەسەر شتی رەقدا مەڕۆ.\n-لەکاتی نەخۆشی و ئازار سەردانی پزیشک بکە.\nچویت بۆ ئەستەمبوڵ؟ کەوایە دەبێت وەڵامی ئەم پرسیارانە بزانیت


له توندوتیژیـیه‌کانی سوریا 11 که‌س ده‌کوژرێن\nله توندوتیژیـیه‌کانی ئه‌مڕۆ چوارشه‌ممه‌ی سوریا به لایه‌نی که‌م 11 که‌س کوژراون، ئه‌مه‌ش به‌ر له کۆبوونه‌وه‌ی شـاندێـکی کۆمکاری عه‌ره‌ب له‌گه‌ڵ سه‌رۆکی ئه‌و وڵاته.\nکۆمه‌ڵی چاودێری مافه‌کانی مرۆڤی سوریا ده‌ڵێت 9 سه‌رباز له ناوه‌ندی شـاری حه‌ما کوژراون کاتێـک ڕۆکێتێـک له ماشێنه‌که‌یانی داوه. کۆمه‌ڵه‌که ده‌ڵێت ڕه‌نگه ئه‌و سه‌ربازانه‌ی له ده‌سه‌ڵات هه‌ڵگه‌ڕاونه‌ته‌وه و ئێسـتا پـشـتگیری ئۆپـۆزسیۆن ده‌که‌ن ڕۆکێته‌که‌یان هه‌ڵدابێت.\nچالاکوانانی ئۆپـۆزسیۆن ده‌ڵێن هێزه‌کانی ئاسایش ئه‌مڕۆ چوارشه‌ممه له ڕووداوی جودادا له ناوچه‌ی دیکه‌ی وڵاته‌که به لایه‌نی که‌م 2 که‌سی سیڤیلیان کوشـتووه.\nئه‌م کوشـتنانه به‌ر له کۆبوونه‌وه‌ی شـاندێـکی کۆمکاری عه‌ره‌ب له‌گه‌ڵ سه‌رۆک به‌شـار ئه‌لئه‌سه‌د ڕوویاندا. شـانده‌که نیازی هه‌یه وتووێژ سه‌باره‌ت به شیانی ده‌سـتپـێـکردنی دیالۆگ له نێوان حکومه‌تی سوریا و ڕێبه‌رانی ئۆپـۆزسیۆندا بکات.\nڕێـکخراوی چاودێری مافه‌کانی مرۆڤ Human Rights Watch ده‌یه‌وێت کۆمکاری عه‌ره‌ب داوا له سوریا بکات ڕێـگه به که‌سـانی سیڤیلی سه‌ربه‌خۆ بدات چاودێری هه‌ڵسوکه‌وته‌کانی هێزه‌کانی ئاسایشی بکه‌ن.\nسه‌باره‌ت به ڕه‌وشی سوریا هاوکارمان ئه‌حمه‌د بارزانی گفتوگۆی له‌گه‌ڵ موراد جوان نووسه‌ر و شیکه‌ره‌وه‌ی سیاسی کردووه، ده‌توانن گوێبیسـتی بن له ڕێـگه‌ی كلیـكـكردنی ئه‌و فایله ده‌نـگیـیانه‌ی سه‌ره‌وه‌ی ده‌سته چه‌پ، ماوه‌كه‌ی 7:06 خوله‌كه.


بابه‌ت –ئایا جاره‌سه‌ری فایروسی کۆرۆنا هه‌یه؟ … جێگر ئومێد – Dengekan\nbyDenegkan\tMarch 3, 2020\tGeneral\nبه هیوای ته‌ندروستی باش بوو هه‌موو لایه‌ك هیواخوازم دوور بین له نه‌خوشی –لیره و له‌وی بابه‌تی سوشیال میدیا بووته کۆرۆنا له هه‌موو جیهان ریكاری یاسای توند گراوتە به‌ر كه به شیوه‌كی خیرا به‌شیك له ولاتان گرتەوە(COVID-19)ناسراوە\nوه تا ئیستا هیج جۆره جاره‌سه‌ریك نه‌دوزراته‌وه ته‌نها ریگاکانی خوباراست نه‌بیت و ته‌نها بهیز كردنی سیسته‌می\nبه‌و هوی كه فایروسی كرونا ناتوان بو ئاسان بناسریته‌وه له له‌ش ئه‌مه‌ش وای كردوه تا ئیستا جیهان به‌دوای جاره‌سه‌ری بگەرین\nوه ترسی ولات له‌وه دایه نه‌توانین جاره‌سه‌ریك وا زوو بدوزنه‌وه و وه‌كو پایدامكی سالی 1918 به‌روكی جیهان بگریت به‌داخه‌وه بووه مردنی زیاتر له 20 ملیون كه‌س وه ترسی ئه‌م فایروسه به شیوه‌كی خیرا بلاو ده‌بیته‌وه له هه‌وا توانای زیان هه‌یه بو ماوه‌ی 3 روز\nئایا بو تا ئیستا ڤاكسین نیه بو فایروسی كرونای (٢٠٢٠) ؟\nپیوسته سه‌ره‌تا بگه‌رین لو دوزینه‌وه‌ً جۆری ڤایرۆسه كه پیكهاته ی ڤایرۆسه كه و چۆنیتی كاركردنو چالاكی ڤایرۆسە که . تیست كردنی عیلاجه كه راسته و خۆ له سه ر فایرۆسه كه . گه ر سه ركه وتوو بوون ئینجا ده بێیت تاقیبكریته وه له سه ر مرۆف یان ئاژه ڵه كان تا دڵنیا ببنه وه له وه ی ده رمانه كه كار ده كات له جه سته ی ئاژه له كه و سه ركه وتوو ده بێت له جه نگ كردن ڵه گه ڵ ڤایرۆسه كه ..وه هه‌تا ئیستا هیج تاقیكرنه‌وه‌ك سه‌ركه‌وتوو نه‌بووه.\nتاقیکردنەوەی یەکەم لەسەر بەکارهێنانی هەردوو دەرمانی نەخۆشی ئایدز HIV لۆپیناڤیر و ڕیتۆناڤیر ، لەهەمانکاتدا تاقیکردنەوەکەی دیکە لەسەر دژە ڤایرۆسی ڕێمدیسڤیر کراوە.\nوه‌كوتای تاقیكردنه‌وه‌كان كه ولاتان ده‌دوزنه‌وه . بو كرونا (مارانا-1273)ناوه‌كه‌یه‌تی . ئیستا له سه‌ر 25 خوبه‌خش تاقیده‌كریته‌وه .\nئه‌م پروتینه ده‌كاته ئامانج كه له سه‌ر جه‌سته‌ی ڤایروسه‌كه‌یه، ئامانجی ئه‌و پروتنیه كه ریگا به فایروس ده‌دات زیان به خانه‌ی له‌شی مروف بگه‌ینی\nقوتابی به‌شی ده‌رمانسازی: جیگر امید\nPrevious پۆل شائۆل: پووچتر له دووباره‌كردنه‌وه‌ی ئه‌وانی دی؛ دووباره‌كردنه‌وه‌ی خوده … وه‌رگێڕان/ ئه‌مین بۆتانی